Polis Sri Lanka pecat pegawai main piano semasa serbuan

COLOMBO, 2 September – Pasukan polis Sri Lanka pada Jumaat telah memecat seorang pegawai yang menghiburkan penunjuk perasaan dengan persembahan piano selepas mereka menyerbu perkarangan kediaman presiden, tahun lepas.Konstabel R. M. D. Dayaratne telah dikerahkan untuk membantu melindungi kediaman era penjajah pada hari ia diambil alih oleh penunjuk perasaan yang memaksa presiden ketika itu, Gotabaya Rajapaksa meninggalkan negara itu.Sebaliknya, dia duduk di piano besar di perkarangan dan mendendangkan lagu kepada orang ramai.

“Dayaratne muncul di media sosial bermain piano ketika bangunan itu dirosakkan,” beritahu seorang pegawai kanan, yang enggan dikenali kepada AFP.“Dia adalah Nero kami,” tambah pegawai itu, merujuk kepada maharaja Rom kuno yang dikatakan bermain biola semasa bandar itu terbakar dalam kebakaran selama seminggu.Pihak berkuasa polis membuat kesimpulan bahawa konstabel itu telah melanggar disiplin selepas siasatan yang panjang.Rajapaksa dituduh menerima rasuah dan salah urus yang mencetuskan kemelesetan, sekali gus mengakibatkan kekurangan makanan, bahan api dan ubat-ubatan yang teruk.Dia terpaksa mendapatkan perlindungan sementara di Singapura, di mana dia mengumumkan peletakan jawatannya, walaupun dia telah kembali ke Sri Lanka.–AFP


Taufan Saola akibatkan penerbangan dibatalkan, perniagaan ditutup

HONG KONG, 2 September- Beratus-ratus penerbangan dibatalkan dan hampir 800,000 orang dipindahkan akibat taufan Saola di Hong Kong dan wilayah Guangdong di China selain memaksa penutupan perniagaan, sekolah dan pasaran kewangan.Pihak berkuasa memberi amaran angin berkelajuan kira-kira 125 mph itu bakal melanda di Guangdong.Di seluruh Guangdong, 785,155 penduduk telah dipindahkan dari kawasan berisiko tinggi, manakala 13 bandar menangguhkan permulaan penggal persekolahan berikutan cuti musim panas.Di Hong Kong, lebih 300 individu terkandas di lapangan terbang dengan pembatalan kira-kira 460 penerbangan ketika bandar berpenduduk 7.5 juta orang itu menaikkan amaran taufan ke tahap tertinggi."Ia amat menyedihkan bagi saya kerana saya tidak dapat menghadiri majlis anak perempuan saya," kata Ledenila Barizo, 54. Dia yang sepatutnya terbang ke Filipina hanya meluahkan rassa sedihnya kepada pemberita di hadapan meja penerbangan.- REUTERS


India kurangkan cukai ke atas minyak mentah petroleum

INDIA, 2 September- Kerajaan India akan mengurangkan cukai ke atas minyak mentah petroleum kepada 6,700 rupee setiap tan metrik daripada 7,100 rupee bermula hari ini.

Menurut kenyataan kerajaan yang dikeluarkan pada Jumaat, cukai ke atas diesel dinaikkan kepada 6 rupee seliter daripada 5.50 rupee.Cukai ke atas bahan api penerbangan akan meningkat kepada 4 rupee seliter daripada 2 rupee, manakala levi ke atas petrol akan kekal pada sifar.Pada Ogos, kerajaan menaikkan cukai ke atas minyak mentah petroleum kepada 7,100 rupee setan daripada 4,250 rupee setan.India mengenakan cukai ke atas pengeluar minyak mentah pada Julai tahun lalu dan melanjutkan levi ke atas eksport petrol, diesel dan bahan api penerbangan kerana syarikat swasta mahu memperoleh keuntungan daripada pasaran luar negara berbanding menjualnya dalam negara.- REUTERS

(Lori tangki minyak di depoh bahan api Kolkata/REUTERS)


Bekas Pengerusi Jet Airways, Naresh Goyal ditahan - sumber

INDIA, 2 September- Agensi membanteras jenayah kewangan India menahan Bekas Pengerusi Jet Airways, Naresh Goyal pada Jumaat.Menurut sumber Direktorat Penguatkuasaan, ia melibatkan satu kes berkaitan dengan dakwaan wang bernilai $65.06 juta dengan aktiviti cuci duit yang dikaitkan dengan Canara Bank.Memetik laporan media tempatan, Goyal telah ditahan bawah Akta Pencegahan Pengubahan Wang Haram (PMLA) di pejabat ED di Mumbai.Canara Bank telah memfailkan aduan pada Mei terhadap Goyal, isterinya dan bekas pengarah syarikat penerbangan tersebut kerana "menyebabkan kerugian".Jet Airways dan ED tidak dapat dihubungi bagi mendapatkan komen berkenaan perkara itu.Jet pernah menjadi syarikat penerbangan swasta terbesar di India, namun kehabisan wang tunai pada April 2019 dan muflis. Syarikat itu sepatutnya beroperasi semula pada suku pertama 2022 bawah pemilik baharunya.Bagaimanapun, ia menemui jalan buntu berhubung rancangan penyelesaian untuk mengeluarkan syarikat penerbangan itu daripada muflis.- REUTERS


Bekas PM Thailand kemuka permohonan pengampunan diraja

(Thaksin Shinawatra ketika di lapangan terbang Don Mueang di Bangkok, Thailand pada 22 Ogos 2023/ REUTERS)

BANGKOK, 1 September- Bekas perdana menteri Thailand, Thaksin Shinawatra yang kini menjalani hukuman penjara lapan tahun telah mengemukakan permohonan pengampunan diraja, kata Menteri Kehakiman, Wissanu Krea-ngam.Bagaimanapun beliau tidak memberikan maklumat lanjut sama ada permohonan itu ditulis oleh Thaksin atau keluarganya."Kami telah menerima (permintaan), selebihnya akan mengikut prosedur," katanya dipetik oleh Bangkok Post.Beliau berkata tempoh proses itu bergantung kepada pertimbangan Raja.Pegawai itu berkata proses itu mungkin mengambil masa antara satu hingga dua bulan, bergantung kepada jumlah dokumen yang dikemukakan.Proses permohonan pengampunan di Thailand bermula dengan banduan mengemukakan permohonan kepada menteri kehakiman melalui jabatan pemulihan dan menteri kemudiannya memajukan permohonan itu kepada perdana menteri.Perdana menteri akan mengemukakan permohonan itu  kepada majlis privy untuk mendapatkan cadangan dan akhirnya akan diserahkan kepada Raja Maha Vajiralongkorn.Thaksin, 74, kembali ke Thailand pada 22 Ogos selepas 15 tahun hidup dalam buangan.

(Thaksin tunduk sebagai penghormatan kepada potret Raja Thailand di lapangan terbang Bangkok / AFP)

Pada hari yang sama, Mahkamah Agung menjatuhkan hukuman penjara lapan tahun ke atas bekas perdana menteri itu atas tuduhan rasuah.Pada hari pertama di wad perubatan di Penjara Reman Bangkok, beliau dimasukkan ke Police General Hospital kerana masalah kesihatan selepas mengadu sakit dada, darah tinggi, tahap oksigen dalam darah yang rendah dan insomnia.Pegawai perubatan penjara berkata Thaksin memerlukan pemantauan rapi.Awal minggu ini, kumpulan anti-Thaksin membuat aduan kepada Jabatan Pemulihan yang menentang percubaan Thaksin untuk mendapatkan pengampunan diraja dengan alasan bahawa tidak sepatutnya ada pengampunan bagi kes rasuah kerana ia telah merosakkan tadbir urus dan reputasi negara dengan teruk.Kepulangan Thaksin berlaku hanya beberapa jam sebelum Srettha Thavisin dari Parti Pheu Thai memenangi undi di Parlimen untuk menjadi perdana menteri Thailand.Parti Pheu Thai yang disokong Thaksin telah membentuk kerajaan campuran dengan 11 parti lain, termasuk dua pesaing, Palang Pracharath Party (PPRP) dan United Thai Nation (UTN) yang ada hubungan dengan tentera.Ini telah mencetuskan spekulasi bahawa perjanjian telah dibuat untuk mengurangkan hukuman penjara ke atas Thaksin. - BERNAMA


Taufan Saola hampiri Hong Kong

HONG KONG, 1 September- Hong Kong bersiap sedia untuk ketibaan taufan besar Saola hari ini apabila pihak berkuasa menaikkan isyarat angin kencang menyebabkan kebanyakan perniagaan, sekolah dan bursa saham ditutup.Taufan Saola yang membawa angin kencang berkelajuan lebih 200 kilometer sejam menuju ke arah pantai timur Guangdong iaitu wilayah jiran di tanah besar China.Ia sekali gus mengancam Hong Kong serta hab pembuatan utama di wilayah Guangdong.Berdasarkan ramalan, ia boleh muncul antara lima taufan paling kuat melanda Guangdong sejak 1949.Saola dijangka menyusur dalam jarak 100km dari Hong Kong pada malam Jumaat dan pagi Sabtu, menyebabkan keadaan cuaca merosot dengan cepat, kata pemerhati cuaca di bandar itu.Balai cerap itu berkata ia akan mempertimbangkan keperluan untuk mengeluarkan isyarat amaran siklon yang lebih tinggi pada waktu siang.Hong Kong mempunyai lima kedudukan untuk taufan, 1, 3, 8, 9 dan 10, yang merupakan isyarat taufan terkuat.Semua sekolah di Hong Kong akan ditutup hari ini walaupun merupakan hari pertama penggal bagi kebanyakan sekolah.Orang ramai berpusu-pusu di pasar makanan segar di pusat bandar daerah Wan Chai pada petang Khamis dengan banyak sayur-sayuran sudah habis dijual.

(Seorang pelanggan berjalan melepasi rak yang hampir kosong di sebuah pasar raya ketika orang ramai bergegas membeli stok menjelang taufan besar Saola/ REUTERS)

Pasar raya kelihatan dipenuhi orang ramai yang bersiap sedia sebelum ribut melanda.Balai Cerap Hong Kong berkata ia menjangkakan hujan lebat dan angin kencang manakala paras air di bandar itu dijangka "meningkat dengan ketara" sehingga Sabtu, dengan potensi banjir serius.Syarikat penerbangan utama bandar itu Cathay Pacific berkata semua penerbangan masuk dan keluar dari Hong Kong antara 2 petang waktu tempatan pada hari ini sehingga 10 pagi esok telah dibatalkan.Kelewatan dan pembatalan penerbangan selanjutnya mungkin diperlukan berdasarkan laluan taufan pada pagi esok.Menurut Biro Cuaca Pusat Taiwan, taufan kedua, Haikui, sedang menghampiri Taiwan dan dijangka mendarat di bahagian utara pulau itu pada Ahad sebelum menuju ke arah bandar Fuzhou di timur China . -REUTERS


Lebih 2.7 juta pengundi pilih presiden ke-9 Singapura hari ini

SINGAPURA, 1 September- Lebih 2.7 juta rakyat Singapura hari ini akan memutuskan siapa antara tiga calon yang akan menjadi presiden kesembilan republik itu.Tiga calon itu terdiri bekas Ketua Pegawai Pelaburan Kumpulan GIC Pte Ltd Ng Kok Song, bekas Ketua Pegawai Eksekutif NTUC Income Insurance Co-operative Ltd Tan Kin Lian dan bekas Menteri Kanan Tharman Shanmugaratnam.Menurut laman sesawang Jabatan Pilihan Raya Singapura (ELD), Presiden ialah Ketua Negara dan memegang jawatan selama enam tahunPresiden mempunyai dua peranan penting - sebagai simbol dan penyatu Singapura yang berbilang kaum serta sebagai penjaga rizab lampau Singapura dan integriti perkhidmatan awam.Pilihan raya Presiden Singapura yang pertama diadakan pada 28 Ogos 1993.Presiden Halimah Yacob yang bakal menamatkan tugasnya telah berkhidmat sebagai presiden kelapan Singapura sejak 2017.

Pada Mei lepas, Halimah yang juga presiden wanita pertama dalam sejarah Singapura mengumumkan beliau tidak bertanding semula.Penggal perkhidmatannya tamat pada 13 Sept.Pusat mengundi dibuka mulai pukul 8 pagi hari Jumaat dan ditutup pada 8 malam.Sebanyak 1,264 pusat mengundi dibuka di seluruh negara dengan kira-kira 36, 000 pegawai pilihan raya ditugaskan di seluruh republik itu. - BERNAMA


Raja Thailand kurangkan hukuman penjara Thaksin

BANGKOK, 1 September- Raja Thailand Raja Maha Vajiralongkorn berkenan meringankan tempoh ke atas bekas perdana menteri Thaksin Shinawatra kepada satu tahun,, sehari selepas jutawan itu mengemukakan permohonan untuk pengampunan.Ahli politik paling terkenal negara itu kembali ke Thailand minggu lalu selepas 15 tahun hidup dalam buangan di luar negara untuk mengelak hukuman penjara selepas dia digulingkan oleh tentera pada 2006.Thaksin tiba dengan jet peribadi dan pada hari sama, Mahkamah Agung menjatuhkan hukuman penjara lapan tahun ke atas bekas Perdana Menteri itu atas pertuduhan rasuah.Pada hari pertama di wad perubatan di Penjara Reman Bangkok, beliau dimasukkan ke Hospital Besar Polis kerana masalah kesihatan selepas mengadu mengalami sakit dada, darah tinggi, tahap oksigen dalam darah yang rendah dan insomnia.Pegawai perubatan penjara berkata, Thaksin memerlukan pemantauan rapi.Pada Khamis, bekas perdana menteri itu mengemukakan permintaan untuk memohon pengampunan diraja.Thaksin "seorang perdana menteri, telah berbuat baik untuk negara dan rakyat serta setia kepada monarki," kata warta diraja pada Jumaat."Dia menghormati proses itu, mengakui kesalahannya, bertaubat, menerima keputusan mahkamah. Sekarang ini dia sudah tua, mempunyai penyakit yang memerlukan penjagaan daripada profesional perubatan," katanya.Walaupun berada di luar selama 15 tahun, Thaksin kekal sebagai tokoh berpengaruh dalam dasar Thailand dengan parti yang setia kepadanya memenangi setiap pilihan raya sejak 2001 hingga tahun ini.Kepulangannya membayangi undi di parlimen yang melantik sekutu politik Srettha Thavisin daripada parti Pheu Thai yang disokong Shinawatra, sebagai perdana menteri.Srettha, seorang taikun hartanah, menerima sokongan daripada pihak pro-tentera dan konservatif yang mempunyai kaitan dengan jeneral sama yang menggulingkan kerajaan Thaksin pada 2006 dan 2014.Kepulangan Thaksin telah mencetuskan spekulasi bahawa dia telah mencapai perjanjian dengan seteru itu dalam kalangan jeneral berkuasa negara dan elit wang lama yang konservatif."Adalah rahmat daripada baginda yang menunjukkan belas kasihan kepada Thaksin," kata peguam bekas pemimpin itu, Winyat Chatmontri kepada Reuters, merujuk kepada Raja Maha Vajiralongkorn.“Thailand harus menerima dan tidak mengkritik keputusan ini kerana ia boleh dianggap sebagai pencabulan kuasa diraja,” katanya.Undang-undang penghinaan diraja Thailand yang ketat melindungi monarki daripada kritikan, membawa hukuman penjara sehingga 15 tahun.-REUTERS


Thaksin buat permohonan pengampunan diraja

BANGKOK, 31 Ogos - Bekas Perdana Menteri Thailand, Thaksin Shinawatra dijangka untuk membuat permohonan bagi mendapatkan pengampunan diraja.Menurut peguamnya Wiyat Chart-montri, permohonan tersebut masih dalam peringkat dokumetasi dan menunggu arahan anak guamnya sebelum dikemukakan. Thaksin yang sebelum ini dalam buangan di luar negara kembali ke Thailand, sebelum dibawa ke penjara bagi menjalani hukuman atas tuduhan salah guna kuasa setibanya di Bangkok. Thaksin, bekas taikun telekomunikasi yang digulingkan tentera pada 2006 masih mempunyai pengaruh dalam politik Thailand dan kekal menjadi figura dalam kalangan rakyat negara berkenaan.Kumpulan antiThaksin membuat petisyen untuk menghalang sebarang cubaan untuk mendapatkan pengampunan, dengan alasan kes rasuah tidak sepatutnya mendapat pengampunan.-REUTERS

(Bekas Perdana Menteri Thailand, Thaksin Shinawatra/FOTO AFP)


Lima pekerja maut dirempuh kereta api

TURIN, 31 Ogos - Lima pekerja kereta api maut selepas dilanggar kereta api semasa sedang melakukan kerja-kerja penyelenggaraan landasan di utara Itali.Kereta api itu, yang mengangkut gerabak kosong di laluan Milan-Turin, dilaporkan bergerak dengan kelajuan 160 kilometer sejam sebelum melanggar para pekerja yang menggantikan bahagian trek berhampiran Brandizzo, di pinggir Turin.RFI, syarikat yang menguruskan rangkaian kereta api Itali, mengesahkan lima pekerja penyelenggaraan meninggal dunia selepas kereta api berkenaan merempuh mangsa sejurus sebelum tengah malam.Dalam satu kenyataan, RFI menyatakan kesedihan atas tragedi berkenaan dan mengucapkan takziah kepada keluarga mangsa, dan menegaskan siasatan sedang dijalankan terhadap insiden itu.Pihak bomba mengesahkan lima pekerja terbunuh manakala dua lagi cedera.Mayat lelaki yang dilaporkan berusia antara 22 hingga 52 tahun dikatakan diseret sejauh beberapa meter.Pemandu kereta api yang mengalami kecederaan telah dirawat hospital dan kemudian dibenarkan pulang.Datuk Bandar Turin, Paolo Bodoni menyifatkan kejadian itu sebagai tragedi besar yang sangat mengejutkan.-AFP


Burkina Faso luluskan undang-undang hantar tentera ke Niger

OUAGADOUGOU, 31 Ogos - Kerajaan Burkina Faso hari ini telah meluluskan rang undang-undang yang membenarkan penghantaran tentera ke negara jirannya Niger, yang menghadapi ancaman akibat campur tangan pihak tenteraPenghantaran tentera itu dipercayai bagi memulihkan semula pemerintahan awam berikutan rampasan kuasa.Draf undang-undang tersebut telah diluluskan dalam mesyuarat kerajaan yang dikuasai pihak tentera Burkina Faso, menurut satu kenyataan.Kenyataan itu Ia tidak memperincikan butiran berkaitan penempatan pasukan itu tetapi telah ditentukan melalui persetujuan bersama antara kedua-dua negara.Menerusi kenyataan itu, Menteri Pertahanan Burkina Faso, Kassoum Coulibaly berkata situasi politik yang tidak stabil di Niger turut memberi kesan kepada negara itu.“Apa yang menjejaskan keselamatan di Niger secara asasnya menjejaskan keselamatan di Burkina Faso,”katanya.Coulibaly turut menjelaskan penghantaran tentera ke Niger merupakan kesinambungan kepada perjuangan menetang keganasan.Tambah Coulibaly, rang undang-undang itu akan dikemukakan kepada badan perundangan peralihan negara itu secepat mungkin bagi mendapatkan kelulusan.Julai lalu,Presiden Niger yang dipilih secara demokrasi, Mohamed Bazoum, telah digulingkan oleh pasukan tentera negara itu.Tindakan pasukan tentera itu kemudiannya mendapat sokongan beberapa negara jiran seperti Mali dan Burkina Faso yang turut menyaksikan Presiden negara itu, Paul-Henri Damiba melarikan diri selepas digulingkan oleh pihak tentera. Sebelum ini, Blok Afrika Barat ,ECOWAS memberi amaran untuk campur tangan secara ketenteraan sekiranya usaha diplomatik bagi mengembalikan Bazoum kepada kuasa gagal.Junta tentera di Mali dan Burkina Faso berkata sebarang langkah ketenteraan di rantau berkenaan bakal mengakibatkan meletusnya perang di Sahel.Pemimpin Niger yang baharu dilantik, Jeneral Abdourahamane Tiani, minggu lalu menandatangani dekri yang memberi kuasa kepada pasukan negara itu untuk campur tangan sekiranya berlaku pencerobohan ketenteraan atau ketidakstabilan di negara berkenaan.Ketiga-tiga negara Sahel itu telah bergelut menentang kempen jihad yang dilancarkan di utara Mali pada 2012 yang kemudiannya merebak ke Niger dan Burkina Faso.Sejak itu, beribu-ribu orang awam, polis dan tentera telah terbunuh dalam konflik berkenaan.-AFP


Shapps dinamakan sebagai Setiausaha Pertahanan UK baharu

LONDON, 31 Ogos - Grant Shapps dilantik sebagai Setiausaha Pertahanan United Kingdom, (UK) baharu menggantikan Ben Wallace yang meletakkan jawatan selepas dikritik umum susulan sokongannya terhadap perang Ukraine-Rusia.Pejabat Perdana Menteri, Rishi Sunak mengumumkan pelantikan Shapps, kira-kira sejam selepas dia dilihat memasuki 10 Downing Street.Sejurus selepas pengumuman tersebut, Shapps memuatnaik kenyataan di media sosialnya dan berkata, dia berbesar hati dengan pelantikannya dan turut memuji sumbangan yang telah dilakukan Wallace kepada pertahanan negara berkenaan."Saya tidak sabar-sabar untuk bekerjasama dengan anggota lelaki dan wanita yang berani dalam angkatan tentera kita yang mempertahankan keselamatan negara kita," katanya di X, sebelum ini di Twitter.Shapps juga turut berikar bagi meneruskan agenda yang ditinggalkan Wallace iaitu meneguhkan sokongan UK terhadap Ukraine dalam usaha menentang pencerobohan Rusia terhadap negara tersebut."UK akan terus menyokong Ukraine dalam perjuangan mereka menentang pencerobohan biadab Putin", katanya di media sosial.Shapps, 54, pernah berkhidmat seketika sebagai setiausaha dalam negeri Oktober lalu dalam kerajaan singkat Liz Truss.Shapps turut pernah menjadi Setiausaha pengangkutan di bawah bekas Perdana Menteri, Boris Johnson.Shapps juga merupakan setiausaha perniagaan di bawah Sunak sebelum mengambil alih jawatan Menteri keselamatan tenaga dan sifar bersih negara itu.Minggu lalu, Shapps melawat Kyiv dan menjanjikan sokongan UK untuk menjana loji janakuasa Ukraine sepanjang musim sejuk.Sementara itu, menerusi sepucuk surat penerimaan peletakan jawatan Wallace, Perdana Menteri UK, Rishi Sunak memuji "dedikasi dan kemampuan yang ada pada Wallace sehingga membawa kepada peranan besar negara itu dalam sokongannya terhadap Ukraine."Anda telah berkhidmat kepada negara dengan cemerlang," kata Sunak, sambil menambah bahawa Wallace telah mengetahui niat sebenar Putin di Ukraine sebelum diketahui dunia".Wallace, bekas pegawai tentera berusia 53 tahun dan sekutu rapat bekas perdana menteri Boris Johnson, telah menjadi pilihan UK untuk menggantikan Jens Stoltenberg sebagai setiausaha agung NATO.Tetapi dia gagal mendapatkan sokongan penting Amerika Syarikat (AS) untuk menggantikan Stoltenberg. Stoltenberg kini telah melanjutkan tempohnya sebagai ketua pakatan berkenaan.Wallace, seorang ahli parlimen popular disebut-sebut sebagai pemimpin parti yang berpotensi, adalah setiausaha pertahanan Konservatif paling lama berkhidmat selepas bekas Perdana Menteri Winston Churchill.Pada Julai lalu, Wallace mengumumkan akan mengundurkan diri sebelum rombakan kerajaan seterusnya dan tidak bertanding dalam pilihan raya umum yang dijangka pada 2024.-AFP

(Setiausaha Pertahanan baharu UK, Grant Shapps/FOTO AFP)


Konflik Palestin-Israel: Lelaki Palestin ditembak mati selepas rempuh tentera Israel

BAITULMAQDIS, 31 Ogos- Seorang warga Palestin ditembak mati selepas didakwa merempuh tiga askar Israel menggunakan trak.Kejadian tersebut berlaku berhampiran pos pemeriksaan di Tebing Barat pada Khamis. Menurut Pasukan Pertahanan Israel,(IDF) pasukan berkenaan sedang mengadakan kawalan di pos pemeriksaan berhampiran Hebron sebelum sebuah trak merempuh pasukan berkenaan.Jurucakap pasukan tersebut, Avi Biton berkata pemandu trak berkenaan merupakan warga Palestin dan mempunyai permit kerja dengan Israel.Sementara itu, Polis Israel berkata pegawainya telah menerima laporan berkaitan insiden langgar lari berhampiran pusat pemeriksaan Maccabim.Menurut polis Israel dalam kenyataannya, pemandu warga Palestin itu melarikan diri sebelum ditembak mati oleh pasukan keselamatan di Hashmonaim, barat Ramallah.Dalam satu kenyataan berasingan, Menteri Pertahanan Israel Yoav Gallant, menyampaikan ucapan takziah kepada keluarga askar yang terbunuh dan memuji pasukan keselamatan atas tindakan pantas yang membawa kepada pembunuhan penyerang.Perkhidmatan Kecemasan Magen David Adom, sebelum ini berkata tiga lelaki muda dilanggar kenderaan itu, termasuk seorang yang berada dalam keadaan "kritikal".Keganasan yang dikaitkan dengan konflik Israel-Palestin telah meningkat sejak awal tahun ini, dan serangan terbaharu itu berlaku sehari selepas seorang warga Palestin berusia 14 tahun menikam orang awam di stesen kereta api ringan di Baitulmaqdis.Konflik Israel-Palestin setakat ini telah meragut nyawa sekurang-kurangnya 224 rakyat Palestin tahun ini.-AFP


Bekas penyanyi popular China dipenjara kerana menghasut

HONG KONG, 31 Ogos - Bekas penyanyi terkenal Hong Kong yang kini menjadi aktivis demokrasi dipenjarakan lebih dua tahun pada Khamis selepas mengaku bersalah diatas tuduhan menghasut dan penggubahan wang haram.Tommy Yuen, bekas anggota kumpulan popular Cpop, E-Kids merupakan penyokong kepada gerakan demokrasi di bandar raya itu pada 2019 sebelum Beijing mengambil tindakan terhadap pergerakan itu dan mengenakan undang-undang keselamatan negara.Hakim Ernest Lin dalam penghakimannya pada Khamis berkata perbuatan Yuen menyebabkan kemudaratan kepada masyarakat kerana menggunakan populariti yang dimilikinya bagi menyebarkan mesej antikerajaan.Menurut hakim, Yuen juga memuatnaik mesej jelik di media sosial yang dianggap menghina pegawai awam dan keselamatan kerajaan.Dia memuatnaik mesej meraikan kematian seorang pegawai polis dan mencela majistret yang mengendalikan kes keselamatan negara berkenaan, kata hakim. Hakim turut membidas tindakan Yuen yang menggunakan siaran media sosialnya bagi membangkitkan sentimen kebencian masyarakat kepada kerajaan.Selain itu, penyanyi berusia 43 tahun itu turut didapati menyalahgunakan derma awam hasil sumbangan orang ramai bertujuan membantu mangsa rusuhan.Sebaliknya, Yuen menggunakan sebahagian besar dana berkenaan yang berjumlah lebih HK$1 juta bagi aktiviti perjudian.Yuen ditahan pada Februari tahun lalu dan diletakkan dalam tahanan sejak itu. Dia mengaku bersalah pada Julai lalu.Sejak 2020, lebih 30 orang telah didakwa atas tuduhan menghasut, kebanyakannya bukan individu berprofil tinggi.Undang-Undang tersebut meliputi perbuatan, ucapan atau penerbitan yang dianggap mempunyai "niat menghasut" termasuk menimbulkan "ketidakpuasan hati , menggalakkan "niat jahat" dan menghasut keganasan.Kesalahan itu membawa hukuman penjara maksimum dua tahun.Jawatankuasa Hak Asasi Manusia Pertubuhan Bangsa-Bangsa Bersatu, PBB menimbulkan kebimbangan berkaitan "tafsiran yang terlalu luas berkaitan kesalahan hasutan dan undang-undang keselamatan yang dikenakan Beijing.Sebelum ini, Hong Kong telah mempertahankan undang-undang berkenaan yang diperlukan untuk memulihkan ketenteraman dan kestabilan selepas pergolakan pada 2019.-AFP

(Penyanyi Pop China, Tommy Yuen/FOTO news.rthk.hk)


Lebih 50 maut dalam kebakaran bangunan di Afrika Selatan

JOHANNESBURG, 31 Ogos - Lebih 50 orang maut dalam kebakaran bangunan lima tingkat di tengah ibu kota di sini pada Khamis, kata Perkhidmatan Kecemasan Bandar Afrika Selatan.Dalam kebakaran berkenaan, 12 yang lain cedera dan lemas akibat terhidu asap. Kesemua mangsa dibawa ke hospital berdekatan bagi rawatan, kata jurucakap Pengurusan Perkhidmatan Kecemasan, Robert Mulaudzi."Kami telah menemui 52 mangsa dan 43 orang yang mengalami cedera ringan", kata Mulaudzi kepada stesen televisyen tempatan, ENCA.Menurut Mulaudzi, pasukan bomba dan penyelamat dikerah bagi memadamkan kebakaran sementara operasi mencari dan menyelamat mangsa masih diteruskan."Pasukan bomba dan penyelamat bergerak kes setiap tingkat bagi proses mencari mangsa", kata Mauladzi yang menjangkakan bilangan mangsa terkorban terus meningkat.Menurut Mauladzi, bangunan berkenaan yang terletak di kawasan yang pernah menjadi hab ekonomi negara berkenaan sebelum digunakan sebagai penempatan.Setakat ini, punca kebakaran belum dapat dipastikan.Gambar-gambar di televisyen menunjukkan trak bomba dan ambulan berada di luar bangunan berkenaan yang sedang marak terbakar yang dipenuhi polis.- AFP


China rancakkan pembangunan teknologi AI, lancar produk tempatan

BEIJING, 31 Ogos- Sekurang-kurangnya tiga firma teknologi China termasuk Baidu, Baichuan Intelligent Technology dan Zhipu AI pada Khamis melancarkan produk kecerdasan buatan (AI) selepas mendapat kelulusan kerajaan ketika China mempercepatkan penggunaan AI.Baidu, penyedia carian dalam talian terkemuka di China berkata dalam satu kenyataan bahawa perisian interaksi AI seperti ChatGPT iaitu Ernie Bot akan dibuka sepenuhnya kepada orang ramai.Dua syarikat pemula AI, Baichuan Intelligent Technology dan Zhipu AI juga berkata perisian mereka akan dilancarkan secara rasmi hari ini.Ketiga-tiga mereka berkata produk mereka telah mendapat kelulusan kerajaan.Pihak berkuasa baru-baru ini telah mempercepatkan usaha untuk menyokong syarikat membangunkan AI, kerana teknologi itu semakin menjadi tumpuan persaingan dengan Amerika Syarikat (AS).

Media China melaporkan bahawa sejumlah 11 firma telah menerima kelulusan daripada kerajaan termasuk pembuat TikTok ByteDance dan SenseTime Group.Kelulusan kawal selia telah dijangka secara meluas selepas China menerbitkan satu set peraturan interim, bertujuan untuk mengawal selia produk AI generatif untuk orang ramai yang berkuat kuasa pada 5 Ogos.Sebelum ini, syarikat hanya dibenarkan menjalankan ujian awam berskala kecil bagi produk AI menggunakan peraturan baharu.Syarikat telah meluaskan ujian produk AI, membolehkan lebih banyak ciri dan penglibatan dalam pemasaran.- REUTERS


Pyongyang lancar dua peluru berpandu balistik jarak dekat

MILAN, 31 Ogos- Korea Utara melancarkan dua peluru berpandu balistik jarak dekat, sebahagian daripada latihan taktikal serangan nuklear yang didorong oleh latihan ketenteraan Amerika Syarikat (AS)-Korea Selatan.Pelancaran peluru berpandu pertama kali itu dilaporkan oleh tentera Korea Selatan, dilakukan di tengah-tengah latihan tahunan Ulchi Freedom Shield di Washington dan Seoul, yang sentiasa menimbulkan kemarahan Pyongyang.Tentera Utara berkata dalam satu kenyataan bahawa peluru berpandu itu ditembak lewat Rabu dalam latihan berkenaan."Peluru berpandu balistik taktikal itu ditembak ke arah Laut Timur, juga dikenali sebagai Laut Jepun, sebelum tengah malam."“Latihan itu bertujuan untuk menghantar mesej yang jelas kepada musuh," lapor agensi berita Korea Selatan, Yonhap memetik jurucakap tentera Seoul.Pyongyang telah menjalankan sejumlah rekod ujian senjata tahun ini.Korea Utara mengadakan latihan tenteranya pada Selasa sebagai tindak balas kepada latihan AS-Korea Selatan, di mana pemimpin negara itu Kim Jong Un, melawat pos latihan."Latihan itu bertujuan untuk membenarkan semua pegawai pemerintah, kakitangan dan seluruh anggota tentera membuat persiapan penuh untuk berperang," kata KCNA mengenai latihan itu.

Sementara itu, Ketua Turus Bersama Korea Selatan berkata tentera di selatan sempadan mengekalkan kesediaan penuh dengan kerjasama erat dengan AS.Menurut Yonhap, latihan udara gabungan mereka melibatkan sekurang-kurangnya satu pengebom strategik B-1B milik AS yang terbang di atas Semenanjung Korea awal Rabu, satu perincian yang amat menjengkelkan Pyongyang.Utara menyebut penerbangan itu sebagai "ancaman serius" dan mengikut senario serangan nuklear awal di Korea Utara.- AFP


Supermoon biru muncul di New York City

NEW YORK, 31 Ogos - Supermoon biru yang disifatkan jarang berlaku, kelihatan di bandar New York.Pemandangan manakjubkan itu menyebabkan orang ramai teruja untuk menyaksikannya.Fenomena yang dianggap supermoon itu berlaku apabila ia mencapai titik paling hampir dengan Bumi dalam orbitnya, menjadikannya kelihatan lebih besar dari Bumi, dengan peningkatan kepada diameter 7%.Supermoon biru tidak merujuk kepada warnanya, tetapi apabila terdapat dua bulan penuh dalam satu bulan.Supermoon biru seterusnya dijangka dilihat lagi pada tahun 2030-an. - REUTERS


Projek rumah kaca, Tesla Inc hadapi pertuduhan salah guna dana syarikat

WASHINGTON, 31 Ogos- Syarikat automotif multinasional Amerika, Tesla Inc sedang disiasat atas tuduhan penyalahgunaan dana syarikat untuk bekerja pada projek rumah kaca rahsia untuk Ketua Pegawai Eksekutif, Elon Musk, Menurut Wall Street Journal yang melaporkan pada Rabu, projek itu sedang disiasat oleh pendakwa raya AS serta Suruhanjaya Bursa Keselamatan (SEC), pengawal selia pasaran."Terdapat laporan bahawa pekerja Tesla telah mengadu kepada lembaga syarikat mengenai projek itu, yang dikenali sebagai Projek 42.Siasatan dalaman telah dijalankan terhadap kes berkenaan," kata laporan daripada Wall Street Journal itu.Rancangan itu memerlukan pembinaan bangunan kaca yang luas, berhampiran ibu pejabat kawasan Austin syarikat kenderaan elektrik itu,Siasatan itu berada di peringkat awal dan tidak semestinya akan menyebabkan pertuduhan dibuat.- AFP

(Pengasas syarikat Tesla Inc, Elon Musk/AFP)


Pendapatan utama Bolivia terjejas, kehabisan sumber gas asli

LA PAZ, 31 Ogos- Bolivia mengalami penyusutan pendapatan utamanya susulan kehabisan sumber gas asli.Bolivia juga dilaporkan tidak mendapat sokongan pelaburan dalam mencari rizab baharu.Presiden syarikat minyak negara (YPFB), Armin Dorgathen berkata sejak 2014, negara itu mengalami penurunan dalam pengeluaran."Tidak ada banyak projek penerokaan," kata Armin kepada pemberita di bandar timur Santa Cruz.Pada Selasa, Presiden Luis Arce juga telah memberi amaran tentang penurunan dalam pengeluaran sehingga "mencapai titik terendah.""Kami telah kehilangan banyak rizab gas," kata presiden pada satu acara awam di bandar Oruro."Rizab gas ini belum diisi semula. Oleh itu, negara tidak mempunyai kapasiti untuk mengeluarkan lebih banyak gas," kata Arce.

Angka terkini yang ada meletakkan rizab gas asli Bolivia pada 8.95 trilion kaki padu.

Pengeluaran jatuh daripada 59 juta meter padu sehari pada 2014 kepada 37 hari ini, menurut Dorgathen.Selain membekalkan pasaran domestik, Bolivia juga menjual gas ke Argentina dan Brazil.Menurut Institut Perdagangan Luar Bolivia bebas, jualan gas asli membawa masuk kira-kira $2.97 bilion pada 2022, lebih banyak daripada sektor perlombongan atau pertanian negara itu.Dorgathen berkata kira-kira $669 juta akan dilaburkan dalam penerokaan tahun ini.Semasa jawatan presiden Evo Morales, Bolivia menasionalisasikan rizab gas aslinya pada tahun 2006, yang telah berada di tangan syarikat Sepanyol, British, Brazil dan Argentina sehingga itu.Beliau berkata pada masa itu, Bolivia mampu membekalkan gas ke seluruh wilayah, kerana ia berada pada paras mencukupi bagi komoditi itu.- AFP


Taufan Idalia landa Pantai Teluk Florida

FLORIDA, 31 Ogos - Taufan Idalia melanda Pantai Teluk Florida dengan tiupan angin kencang, hujan lebat dan ombak deras.Kemudiannya ia menjadi lemah dan bergerak ke tenggara Georgia.Beberapa jam selepas Idalia melanda kawasan itu pihak berkuasa mula menilai tahap kerosakan di kawasan yang paling teruk dilanda taufan itu.Kerugian harta benda yang diinsuranskan di Florida diunjurkan berjumlah $9.36 bilion, kata bank pelaburan UBS dengan menyatakan itu adalah anggaran awal. REUTERS


Jepun peruntuk dana tambahan, bantu industri perikanan

TOKYO, 31 Ogos- Jepun akan menggunakan dana tambahan untuk membantu industri perikanan selepas China mula mengharamkan hasil laut Jepun.Menurut laporan Nikkei pada Khamis, tindakan itu sebagai tindak balas kepada pelepasan air dari loji nuklear Fukushima, minggu lepas."Penambahan dana membabitkan beberapa puluh bilion yen akan diambil daripada rizab bajet kerajaan untuk tahun fiskal semasa," kata Nikkei.Laporan media tempatan memaklumkan, Perdana Menteri, Fumio Kishida dijangka mengumumkan langkah baharu itu pada Khamis selepas lawatannya ke pasar ikan Toyosu di Tokyo.Jepun mula melepaskan air radioaktif terawat daripada loji kuasa nuklear Fukushima yang rosak ke Lautan Pasifik Khamis lalu, mendorong China selaku rakan dagang terbesar Jepun, mengenakan larangan menyeluruh terhadap produk laut Jepun.Kerajaan Tokyo telah menubuhkan dua dana bernilai 80 bilion yen ($547.9 juta dolar) sebagai alternatif lain untuk membantu membangunkan saluran jualan baharu dan memastikan lebihan ikan dibekukan sehingga ia boleh dijual apabila permintaan pulih.

(Perdana Menteri Jepun, Fumio Kishida menikmati makanan laut dari PrefekturFukushima pada mesyuarat makan tengah hari, di Tokyo/REUTERS)

Para pegawai sebelum ini menafikan kemungkinan langkah fiskal tambahan untuk industri.Lebih 700 syarikat Jepun mengeksport hasil laut bernilai kira-kira $600 juta dolar ke China pada 2022, menjadikannya pasaran terbesar untuk eksport Jepun, diikuti Hong Kong yang mengumumkan larangannya sendiri terhadap import makanan laut dari 10 wilayah Jepun selepas keluaran Fukushima.Menteri Perikanan, Tetsuro Nomura berkata pada Jumaat lalu bahawa kerajaan akan mengambil inisiatif untuk mempelbagaikan eksport ikan Jepun bagi produk yang bergantung kepada China seperti kerang.China mengambil lebih separuh daripada eksport kerang Jepun pada 2022.Beberapa pegawai Jepun juga telah memberi isyarat tindakan diplomatik untuk mendesak China menarik balik larangan itu, yang menurut Tokyo tidak berdasarkan bukti saintifik termasuk memfailkan aduan Pertubuhan Perdagangan Dunia (WTO).- REUTERS


Misi asteroid NASA bawa balik Bennu

AMERIKA SYARIKAT, 31 Ogos - Saintis NASA sedang bersiap sedia menerima ketibaan kapal angkasa NASA yang akan membawa sampel dari asteroid bernama Bennu.Bennu merupakan asteroid bersaiz sangat besar iaitu kira-kira 200 juta batu (320 juta km) dari Bumi.Kapal angkasa OSIRIS-REx NASA menjumpai Bennu pada 2018 dan berlepas pada Mei 2021 dan mengambil masa perjalanan dua tahun untuk kembali ke bumi.Kapal angkasa itu menemui kesan molekul hidrogen dan oksigen iaitu, sebahagian daripada sumber air dan dilihat berpotensi untuk hidupan."Kami sedang mencari petunjuk mengapa bumi adalah dunia yang boleh dihuni, permata yang jarang ditemui di angkasa lepas yang mempunyai lautan," kata Dante Lauretta, penyiasat utama misi OSIRIS-RExMenurut NASA, kapal angkasa itu membawa anggaran 8.8 auns bahan yang dikumpulkan dari Bennu pada 2020.Menurut laman web NASA, ia akan memasuki atmosfera Bumi pada 24 September pada 8:42 pagi MDT (10:42 pagi EDT).Kapal angkasa itu kemudiannya akan mengeluarkan kapsul yang mengandungi sampel asteroid, yang dinyatakan NASA akan mendarat di kawasan terpencil di Utah. - REUTERS


'Love scams': Indonesia tahan 88 warga China

BATAM, 30 Ogos- Seramai 88 warga China ditahan di Indonesia kerana menjalankan kegiatan sindiket penipuan cinta dalam talian atau 'love scams' yang menjerat ratusan mangsa di China.

Bertindak atas maklumat daripada pihak polis dari negara itu, 83 lelaki dan lima wanita ditahan di sebuah taman perindustrian di bandar sini dekat wilayah Kepulauan Riau, semalam.Jurucakap polis Kepulauan Riau, Zahwani Pandra Arsyad berkata, sindiket itu memeras ugut ratusan mangsa di China, kebanyakannya adalah kakitangan awam."Kami sedang menyiasat jika ada warga Indonesia dalam kalangan mangsa. Jika tiada, suspek akan dihantar pulang (ke China) serta-merta," katanya hari ini.Suspek wanita dilapor menggunakan modus operandi berpura-pura mempunyai perasaan romantik terhadap mangsa menerusi panggilan video.Mangsa kemudian digoda sehingga melakukan perbuatan seksual dalam panggilan tersebut, manakala suspek lain akan merakam aktiviti berkenaan.Setelah itu, suspek memeras ugut mangsa dan mengugut untuk menyiarkan rakaman terbabit di media sosial jika mangsa enggan menghantar wang yang diminta.Zahwani berkata, nilai kerugian dan berapa lama sindiket beroperasi masih tidak diketahui.Terdahulu, polis memaklumkan sindiket penipuan China telah berpindah ke Indonesia dan negara Asia Tengara lain, selepas negara itu bertindak keras terhadap rangkaian domestik.Pada 2019, seramai 85 warga China dan enam warga Indonesia ditahan atas penipuan dalam talian yang memperdaya mangsa sehingga rugi berjuta-juta dolar Amerika Syarikat. -AFP


Nahas pesawat, tiga anggota marin AS ditemukan

DARWIN, 30 Ogos- Pegawai tentera AS pada Selasa memaklumkan tiga anggota marin yang terbunuh dalam nahas pesawat di utara Australia telah ditemukan dan penyiasat masih cuba mencari petunjuk mengenai punca kejadian.Koperal Spencer Collart, 21, Kapten Eleanor LeBeau, 29, dan Mejar Tobin Lewis, 37, adalah antara 23 anggota marin dalam pesawat Boeing MV-22B Osprey apabila ia terhempas di Pulau Melville, utara Darwin pada pagi Ahad semasa latihan ketenteraan.Collart, dari Virginia, adalah ketua kru Osprey, LeBeau, dari Illinois, adalah juruterbang pesawat, dan Tobin, dari Colorado, adalah pegawai eksekutif. Kesemua mereka ditempatkan di Darwin.Tiga lagi anggota marin masih berada di Hospital Diraja Darwin, seorang daripada mereka dalam keadaan kritikal, manakala 17 lagi hanya mengalami kecederaan ringan dan telah dibenarkan keluar.Kolonel Brendan Sullivan, pegawai pemerintah Marin di Darwin, berkata ketiga-tiga mereka yang terkorban "dihormati dan disayangi", sambil menambah: "Ingatan dan doa kami tetap bersama keluarga dan semua yang terlibat."Pada masa ini, kami tetap memberi tumpuan kepada sokongan yang diperlukan kepada usaha pemulihan dan penyiasatan yang berterusan."Sullivan mengucapkan terima kasih kepada Pasukan Pertahanan Australia, polis tempatan dan pekerja perkhidmatan kecemasan lain yang telah membantu.Pihak berkuasa tidak menyatakan apa yang mungkin menjadi punca tragedi itu.Siasatan dijangka panjang, dengan pegawai menghabiskan sekurang-kurangnya 10 hari di lokasi nahas.-AFP

(Koperal Spencer Collart (KIRI), Kapten Eleanor LeBeau (TENGAH) dan Mejar Tobin Lewis / AFP)


AS umum bantuan ketenteraan baharu untuk Ukraine, bernilai AS$250 juta

WASHINGTON, 30 Ogos- Amerika Syarikat mengumumkan pakej bantuan ketenteraan baharu bernilai AS$250 juta untuk Ukraine pada Selasa yang merangkumi peralatan untuk membersihkan periuk api dan halangan.Tentera Kiev sedang bergelut untuk membuat kejayaan besar dalam serangan balas yang dilancarkan pada awal musim panas ini, menghadapi pertahanan Rusia yang sukar termasuk medan periuk api, parit dan halangan kereta kebal."Bantuan itu akan membantu Ukraine menentang perang pencerobohan berterusan Rusia di medan perang dan melindungi rakyatnya," kata Pentagon dalam satu kenyataan.Pakej itu termasuklah peluru berpandu pertahanan udara, peluru artileri, peluru berpandu anti-perisai dan lebih tiga juta butir peluru senjata kecil.Amerika Syarikat menerajui desakan sokongan antarabangsa untuk Ukraine, dengan cepat membentuk gabungan antarabangsa untuk menyokong Kiev selepas Rusia menyerang pada Februari 2022 dan menyelaraskan bantuan daripada berpuluh-puluh negara.Washington komited untuk memberikan bantuan ketenteraan berpuluh bilion dolar kepada Kiev sejak pencerobohan Rusia bermula.“Saya berterima kasih kepada semua rakyat Amerika, Kongres dan secara peribadi kepada Presiden Joe Biden atas pakej pertahanan baharu.""Kebebasan memerlukan perlindungan dan perlindungan ini semakin kuat,” kata Presiden Ukraine, Volodymyr Zelensky menyiarkan di X, sebelum ini dikenali sebagai Twitter.- AFP


Stesen subway Times Square banjir

NEW YORK, 30 Ogos- Stesen kereta api bawah tanah yang paling terkenal dan paling sibuk di New York, di Times Square, dilanda banjir kilat pada Selasa, disebabkan oleh sesalur air lama yang pecah selepas lebih satu abad beroperasi.Pihak Berkuasa Pengangkutan Metropolitan (MTA) mengeluarkan video dan gambar menunjukkan air yang mengalir ke stesen Times Square-42nd Street di tengah-tengah Manhattan pada kira-kira pukul 03:00 pagi.Pada waktu pagi, dianggarkan 1.8 juta gelen air berjaya dikeluarkan daripada stetsen tersebut kata MTA.Situasi tersebut jelas mengganggu perkhidmatan di beberapa stesen paling sibuk di bandar tersebut; Laluan 1, 2 dan 3 -- pada waktu puncak perjalanan pagi.MTA New York City Transit berkata paip yang pecah ialah paip utama 20 inci yang dipasang pada 1896.Saluran paip yang pecah juga membanjiri jalan-jalan Midtown.Trafik turut terganggu dan bekalan air ke kawasan itu terputus sementara ratusan pekerja dan jurutera MTA mengepam dan membersihkannya.Begitupun, keadaan kembali pulih menjelang tengah hari.-AFP

(Saluran paip berusia lebih 100 tahun pecah lalu mengakibatkan banjir)


Puluhan singa laut mati dijangkiti selesema burung

BUENOS AIRES, 30 Ogos- Puluhan singa laut mati akibat selesema burung di Argentina, ketika wabak global yang belum pernah berlaku sebelum ini terus menjangkiti mamalia, meningkatkan kebimbangan ia boleh merebak dengan lebih mudah dalam kalangan manusia.Pihak berkuasa kesihatan haiwan baru-baru ini melaporkan singa laut mati di beberapa lokasi di sepanjang pantai Atlantik di Argentina, dari selatan ibu kota Buenos Aires ke Santa Cruz berhampiran hujung selatan benua itu.Pihak berkuasa alam sekitar Patagonia memaklumkan, 50 lagi singa laut telah mati, dengan simptom yang sama dengan selesema burung."Jumlah kematian semakin meningkat. Tiada rawatan veterinar untuk kes-kes ini," kata seorang pegawai tempatan kepada AFP.Pihak berkuasa telah meminta penduduk mengelak daripada mengunjungi pantai di sepanjang garis pantai Argentina kira-kira 5,000 kilometer (3,100 batu) di mana kes serupa telah dilaporkan.Singa laut adalah mamalia laut, seperti anjing laut dan walrus. Singa laut jantan dewasa boleh mencecah berat kira-kira 300 kilogram (660 paun).Selesema burung H5N1 biasanya terhad kepada wabak bermusim, tetapi sejak 2021 banyak kes telah dipalorkan sepanjang tahun, dan di seluruh dunia, yang membawa kepada apa yang pakar katakan sebagai wabak terbesar pernah dilihat.Beratus-ratus singa laut dilaporkan mati di Peru awal tahun ini, kerana virus itu telah memusnahkan populasi burung di seluruh Amerika Selatan.Tiada rawatan untuk selesema burung, yang merebak secara semula jadi antara burung liar dan juga boleh menjangkiti ayam ternakan.Virus influenza burung biasanya tidak menjangkiti manusia, walaupun terdapat kes yang jarang berlaku.Walau bagaimanapun, wabak itu telah menjangkiti beberapa spesies mamalia, seperti cerpelai dan kucing.Pertubuhan Kesihatan Sedunia memberi amaran pada bulan Julai lalu wabak itu berpotensi untuk menjangkiti manusia dengan lebih mudah.-AFP


Giraffepod tawar pengalaman tidur siang sambil berdiri

TOKYO, 30 Ogos - Jika zirafah boleh tidur berdiri, mungkin manusia juga boleh, 'Giraffepod' iaitu pod tidur kini dipasang di sebuah kafe di daerah Harajuku, di sini."Setiap hari zirafah tidur sambil berdiri selama kira-kira 20 minit. Dan seperti itu, (kami fikir) 20 minit sehari juga sesuai untuk tidur siang," kata pembuat pod Jepun dari Koyoju Plywood Corporation, Yoshihito Nohara.Pod yang bersaiz seperti pondok telefon itu, mempunyai ruang yang cukup untuk kegunaan seorang penggunanya. Ia mempunyai kusyen untuk meletakkan lutut dan belakang dan tempat letak kepala dengan kusyen yang kukuh untuk menahan tubuh, pengguna Giraffepod boleh tidur seketika sambil kekal tegak.

"Jika anda berbaring untuk berehat, anda boleh tidur dengan mudah selama satu atau dua jam, yang akan memberi kesan negatif kepada tidur anda pada waktu malam," kata pengurus Nestle Jepun Jiro Takaoka sambil menambah: "Dengan Giraffenap ini anda boleh berdiri dan tidur. Ia bagus untuk tidur pada waktu siang selama 20 minit,"Bayaran yang dikenakan ialah 825 yen ($5.60) untuk slot setengah jam."Ia adalah pengalaman pertama saya tidur sambil berdiri. Berat badan saya lebih disokong daripada jangkaan saya dan saya dapat berehat," kata salah seorang pengguna pertama pod, seorang pekerja IT berusia 20-an yang dikenali Miyazaki.Meskipun Giraffepod masih dalam tempoh percubaan hingga 7 September depan, Nohara berkata mereka sedang berusaha untuk memasarkannya ke pejabat dan hospital."Saya fikir berdiri akan menjadi sukar pada lutut saya dan sebagainya, tetapi yang menghairankan ia tidak benar-benar memberi banyak beban kepada anggota saya itu. Saya rasa ia adalah sangat membantu." kata penulis Tasuku Egawa selepas menggunakan perkhidmatan itu. - REUTERS


Lapangan terbang di Pskov diserang dron

MOSCOW, 30 Ogos- Lapangan terbang di Pskov diserang menggunakan dron pada Rabu, namun tentera Rusia dilaporkan berjaya menangkis serangan tersebut.Begitupun, empat pesawat pengangkut dilaporkan rosak.Pskov terletak kira-kira 800 kilometer (hampir 500 batu) dari sempadan Ukraine dan wilayah sekitarnya bersempadan dengan negara anggota EU Latvia dan Estonia."Kementerian pertahanan sedang menangkis serangan dron di lapangan terbang Pskov," kata gabenor wilayah Mikhail Vedernikov di media sosial.Vedernikov turut menyiarkan video memaparkan kebakaran besar, dengan bunyi letupan dan siren di lapangan terbang tersebut.Vedernikov berkata dia berada di tempat kejadian. “Menurut maklumat awal, tiada kemalangan jiwa dilaporkan,” katanya sambil menambah skala kerosakan sedang dinilai.Agensi berita negara TASS, memetik perkhidmatan kecemasan, berkata bahawa empat pesawat pengangkut berat Ilyushin Il-76 telah rosak.TASS juga melaporkan ruang udara di atas lapangan terbang Vnukovo Moscow telah ditutup.Wilayah Pskov sebelum ini turut menjadi sasaran serangan dron Mei lalu.Dalam beberapa minggu kebelakangan ini Moscow dan wilayah Rusia lain telah bertubi-tubi menjadi sasaran serangan dron Ukraine selepas Kiev berikrar untuk "mengembalikan" konflik itu kepada Rusia.-AFP


Penduduk panik singa terlepas di bandar Karachi

KARACHI, 30 Ogos - Orang ramai panik hampir dua jam apabila seekor singa terlepas dari sebuah kenderaan di tengah bandar Karachi, kata Polis Pakistan.Polis dalam satu kenyataan berkata, ketika kejadian singa itu dibawa oleh pemiliknya sebelum terlepas dalam kesesakan jalan raya.Sebelum berjaya ditangkap singa itu masuk ke ruang bawah tanah bangunan berhampiran dan berkeliaran di atas jalan raya.Akibat daripada itu, kesesakan jalan raya bertambah teruk dengan orang ramai berpusu-pusu untuk datang menyaksikan singa itu, kata seorang saksi kepada Reuters.Jabatan Hidupan Liar berkata, singa itu telah dibawa ke tempat perlindungan hidupan liar kerana memelihara singa di kawasan perumahan adalah dilarang. - REUTERS


93 kubur tanpa tanda ditemui di tapak sekolah asrama

MONTREAL, 30 Ogos- Sebuah komuniti Orang Asli di barat Kanada digemparkan dengan penemuan hampir 100 kubur yang tidak bertanda berhampiran tapak sekolah asrama pada Selasa.Sejak 2021, Kanada telah merekodkan lebih daripada 1,300 kubur tidak bertanda berhampiran institusi pendidikan agama, yang mengambil kanak-kanak Orang Asli selama lebih daripada satu abad sebagai sebahagian daripada dasar 'asimilasi paksa' negara itu."Apa yang kami temui adalah sesuatu yang menyayat hati," Jenny Wolverine, ketua English River First Nation Indigenous Group.Katanya, sehingga kini, terdapat 93 kubur tanpa tanda yang dipercayai mengandungi 79 kanak-kanak dan 14 bayi."Biar saya jelaskan... ini bukan angka muktamad," tambahnya sambil memberi amaran angka itu boleh bertambah.Penemuan berhampiran tapak sekolah asrama Beauval Indian di wilayah Saskatchewan, dibuat menggunakan radar penembusan tanah.Menurut Universiti Regina, sekolah itu telah dirobohkan oleh bekas pelajar selepas ditutup pada 1995.Antara akhir abad ke-19 dan pertengahan 1990-an, kira-kira 150,000 kanak-kanak Orang Asli telah dipaksa masuk ke 139 sekolah asrama di seluruh Kanada, di mana mereka dipisahkan daripada keluarga, bahasa dan budaya mereka.-AFP

(Foto arkib menunjukkan kubur-kubur tidak bertanda yang ditemui pada 2021 / REUTERS)


Pinda perlembagaan untuk orang Asli, Australia laksana referendum

SYDNEY, 30 Ogos- Perdana Menteri Australia, Anthony Albanese akan mengumumkan tarikh referendum penting pada Rabu untuk meminda perlembagaan bagi mengiktiraf Orang Asli Australia, walaupun sokongan terhadap cadangan itu semakin berkurangan.Rakyat Australia akan diminta mengundi sama ada mereka menyokong perubahan perlembagaan untuk memasukkan "Suara kepada Parlimen", sebuah jawatankuasa orang Asli untuk menasihati parlimen persekutuan mengenai perkara yang melibatkan orang Asli dan Pulau Selat Torres.Sebarang pindaan perlembagaan di Australia memerlukan referendum kebangsaan.Albanese dijangka mengumumkan tarikh itu dalam sidang akhbar dari Adelaide di Australia Selatan, dilihat sebagai negeri yang berpotensi berubah dalam referendum.Australia tidak mempunyai perjanjian dengan orang Asli yang membentuk kira-kira 3.2% daripada hampir 26 juta penduduknya.Masyarakat itu tidak disebut dalam perlembagaan walaupun telah mendiami tanah itu selama lebih 60,000 tahun.

Kerajaan telah mempertaruhkan modal politik yang besar untuk kejayaan referendum dengan sokongan kempen daripada jenama-jenama besar, badan korporat serta organisasi kebajikan.Namun, perdebatan awam mengenai isu itu telah memecahbelahkan dan sokongan terhadap cadangan itu telah menurun dalam beberapa bulan kebelakangan ini, menurut tinjauan pendapat.Penyokong berpendapat bahawa bersetuju dengan referendum itu akan membantu memperbaiki hubungan dengan masyarakat orang Asli sekali gus menyatukan negara dan dapat menjaga kebajikan komuniti itu secara menyeluruh termasuk aspek kesihatan, pendidikan, pekerjaan dan perumahan orang Asli.Sesetengah penentang, bagaimanapun berpendapat tindakan itu akan memecahbelahkan rakyat Australia mengikut garis perkauman dan menyerahkan kuasa yang berlebihan kepada badan orang Asli.Perubahan perlembagaan adalah sesuatu perkara yang sukar dicapai di Australia.Referendum mesti memperoleh lebih daripada 50% undi seluruh negara dan sokongan daripada majoriti pengundi di sekurang-kurangnya empat daripada enam negeri.- REUTERS


Taufan Idalia memaksa penduduk Florida berpindah

AMERIKA SYARIKAT, 30 Ogos - Sebilangan besar penduduk di Steinhatchee di Florida, berhasrat untuk meningalkan kediaman masing-masing, selepas Taufan Idalia sedang menuju daerah itu. Sekurang-kurangnya 23 daerah di Florida mengeluarkan arahan berpindah, yang dikeluarkan menerusi laman web dan media sosial.Idalia dijangka melanda daerah itu pada pagi Rabu dengan kelajuan angin sekurang-kurangnya 111 batu sejam (179 kph). Menurut Pusat Taufan Kebangsaan (NHC), Taufan Idalia dijangka mencapai kategori 3 pada skala angin Saffir-Simpson yang membawa kepada taufan besar.Gabenor Florida Ron DeSantis telah mengisytiharkan darurat di 46 daerah di Florida. Kira-kira 5,500 Tentera Pengawal Kebangsaan telah digerakkan dan beribu-ribu pekerja tenaga elektrik sedang bersiap siaga untuk membantu memulihkan tenaga, selepas sahaja taufan berlalu. - REUTERS


Dua maut, empat cedera serangan bom di selatan Thailand

BANGKOK, 29 Ogos- Selatan Thailand digegarkan dengan letupan bom yang membunuh sekurang-kurangnya dua orang serta mencederakan empat yang lain.

Serangan berlaku di daerah Yarang dekat wilayah Pattani ketika pasukan keselamatan mengawal kawasan terbabit, malam tadi.Media tempatan melaporkan, letupan menyasarkan sebuah kereta polis serta mengenai tiang elektrik.Sementara itu, rakaman di media sosial menunjukkan kawasan terbakar berhampiran lokasi letupan, dan beberapa tembakan kedengaran.Gabenor Pattani, Pateemoh Sadeeyamu berkata, siasatan terhadap serangan berkenaan sedang dijalankan.Lebih 7,000 orang telah terbunuh dalam pemberontakan sejak 2004 dan seramai 13,500 cedera, menurut Deep South Watch, sebuah badan pemikir tempatan. -AFP


Runtuhan batu: Perkhidmatan kereta api Perancis-Itali dihentikan

SAINT-ANDRE, 29 Ogos- Perkhidmatan kereta api antara Perancis dan Itali dihentikan sehingga Khamis ini, apabila berlaku gelongsoran batu besar di lembah Maurienne dekat Pergunungan Alps di sini yang turut menghalang beberapa laluan jalan raya.Pihak berkuasa wilayah di Savoie memaklumkan, gelongsoran batu dengan jumlah isipadu 700 meter padu (25,000 kaki padu) berlaku pada Ahad lalu, kira-kira pukul 5.15 petang.Runtuhan itu memaksa penggantungan semua perkhidmatan kereta api rentas sempadan di laluan Chambery-Turin, serta kereta api wilayah TER di lembah Maurienne, kata pengendali kereta api Perancis, SNCF.

Terowong Frejus menghubungkan Perancis dan Itali di bawah Alps juga ditutup kepada trak berat.Pengguna dinasihat untuk menggunakan terowong Mont Blanc atau lebuh raya A8 sebagai laluan alternatif.Ketua Cuaca Meteo France bagi Pergunungan Alps, Denis Roy berkata, runtuhan berlaku berikutan hujan lebat dengan aliran air yang cukup deras, setelah gelombang panas melanda seluruh Alps.Pada 2019, kejadian banjir lumpur telah menghentikan laluan kereta api Perancis-Itali selama tiga minggu selepas trek sepanjang 60 meter terjejas bencana. -AFP


Gempa bumi 6.2 magnitud landa pantai utara Panama

MEXICO CITY, 29 Ogos- Gempa bumi berukuran 6.2 magnitud dilapor melanda pantai utara Panama.

Institut Geosains Geologi Kongres Antarabangsa (IGC) di negara Amerika Tengah memaklumkan, gempa berlaku pada kedudukan kira-kira 61 kilometer (km) dari pulau El Porvenir di Caribbean, lewat malam tadi.Gegaran tersebut turut dirasai di ibu kota, Panama City.Setakat ini, tiada kecederaan atau kerosakan dilaporkan. -Reuters


Gempa bumi 7.1 magnitud cetus panik di Bali

DENPASAR, 29 Ogos- Gempa bumi kuat berukuran 7.1 magnitud menggegarkan Bali dan pulau-pulau lain di Indonesia, pagi tadi, lapor Jabatan Kajian Geologi Amerika Syarikat (USGS).Insiden menyebabkan pelancong panik meninggalkan bangunan dan melarikan diri ke jalan raya, tetapi tidak menyebabkan kerosakan besar.USGS berkata, gempa berlaku pada kedalaman sekitar 515 kilometer (km) di luar pantai timur laut Bali, kira-kira pukul 3.55 pagi waktu tempatan."Gegaran dirasai di seluruh Bali, dan juga di pulau-pulau berdekatan seperti Lombok dan Sumbawa," katanyaSementara itu, gempa susulan direkodkan pada kekuatan 5.4 magnitud dan 5.6 magnitud selang beberapa minit selepas gempa pertama.Penduduk, Ardylla Yuliacitra, 31, berkata, gegaran susulan lebih lama dan lebih kuat daripada yang pertama."Gempa pertama membuat saya bergoyang seperti berada di atas perahu, dan yang kedua membuatkan rumah saya bergegar," katanya.Bagaimanapun, tiada amaran tsunami dikeluarkan. -AFP


Gangguan sistem, Toyota henti operasi 12 kilang

JAPAN, 29 Ogos - 12 kilang Toyota Motor Corp di Jepun menghentikan operasi kerana gangguan sistem, lapor penyiar awam NHK.Menurut laporan itu, setakat ini tiada kenyataan berkenaan tempoh sistem tersebut dipulihkan, "tidak jelas bila sistem itu akan dipulihkan."Semua kilang Toyota di Jepun terlibat, kecuali di Miyata di barat Jepun Fukuoka dan kilang Toyota di Kyoto, menurut NHK.Tahun lepas operasi pembuat kereta terbesar dunia itu terjejas berikutan serangan siber dan mengakibatkan jualan syarikat itu berkurangan. - REUTERS


Kes pertama di dunia, parasit Ophidascaris dalam otak manusia

CANBERRA, 29 Ogos- Cacing gelang yang biasanya ditemui dalam haiwan telah dikeluarkan 'hidup-hidup' daripada otak seorang wanita warga emas dalam satu pembedahan di sini, Australia.Terdahulu, doktor melakukan imbasan Pengimejan Resonans Magnetik (MRI) terhadap pesakit, 64, selepas dia mula hilang ingatan.Imbasan MRI itu mendapati terdapat 'luka atipikal' pada bahagian hadapan otaknya.Cacing berukuran lapan sentimeter (cm) digelar Ophidascaris robertsi itu adalah parasit yang biasa dikesan pada kanggaru dan ular sawa, tetapi bukan manusia."Ini adalah kes Ophidascaris manusia yang pertama di dunia."Setakat pengetahuan kami, ini juga adalah kes pertama melibatkan otak spesis mamalia, baik manusia ataupun haiwan," kata pakar penyakit berjangkit, Sanjaya Senanayake.Penyelidik percaya mangsa dijangkiti selepas memakan tumbuhan renek yang mungkin tercemar dengan larva parasit yang dibuang menerusi najis ular.Kes itu turut diterbitkan dalam jurnal Emerging Infectious Diseases. -AFP


Dua maut, helikopter jatuh atas kediaman di Florida

POMPANO BEACH, 29 Ogos- Sebuah helikopter penyelamat terbakar dan terhempas di atas sebuah bangunan kediaman di Florida, Amerika Syarikat, semalam.

Dua orang maut melibatkan seorang anggota bomba iaitu Kapten Terryson Jackson yang berada dalam helikopter dan seorang wanita yang berada di lokasi nahas.

Sementara itu, sekurang-kurangnya empat lagi cedera dalam kejadian kira-kira pukul 8.45 pagi waktu tempatan.

Pentadbiran Penerbangan Persekutuan mengesahkan tiga anak kapal berada dalam helikopter jenis Eurocopter EC135 milik Pejabat Sheriff Broward.

Nahas berlaku berhampiran Lebuhraya Dixie Utara dan Atlantic Boulevard.

Impak tragedi itu meninggalkan lubang yang cukup besar pada bumbung kediaman terbabit.

Punca nahas sedang disiasat pihak Pentadbiran Penerbangan Persekutuan dan Lembaga Keselamatan Pengangkutan Kebangsaan. -Reuters


Kapal karam di Pulau Samos, lima maut

GREECE, 29 Ogos - Sekurang-kurangnya empat kanak-kanak dan seorang wanita terkorban dalam kejadian berasingan di pulau Samos pada Isnin.Ke semua mangsa merupakan pendatang, ketika cuba menyeberangi laut dari kawasan berdekatan Turkiye, kata kerajaan Greece.Dalam pada itu, Pengawal pantai Greece berjaya menyelamatkan 23 orang di perairan Turkiye pada pagi Isnin dan empat daripada mereka kemudian meninggal dunia, kata jurucakap kerajaan Pavlos Marinakis.Masing-masing adalah seorang kanak-kanak lelaki berusia 8 tahun dan tiga budak perempuan berumur antara 11 bulan hingga 14 tahun.

Video daripada pengawal pantai Greece menunjukkan operasi menyelamat di laut berhampiran Lesbos dan beberapa beg mayat serta pendatang yang diselamatkan dibawa ke pantai di ibu kota Pulau Mytilene.

Lebih 15,600 pendatang telah tiba di Greece tahun ini, menurut data dari agensi pelarian Pertubuhan Bangsa-Bangsa Bersatu bagi Pelarian (UNHCR), hampir 12,000 daripada mereka melalui laut.- REUTERS


Lelaki bersenjata ditembak mati

FLORIDA, 29 Ogos - Rancangan lelaki bersenjata digagalkan pegawai polis kampus di Florida, dua hari selepas kejadian tembakan di kedai Dollar General, di Jacksonville yang mengakibatkan tiga orang terbunuh.Penembak, Ryan Christopher Palmer, 21, kelihatan meletakkan kenderaannya di kampus dan memakai sarung tangan dan jaket, kata Presiden Universiti Edward Waters A. Zachary Faison Jr. pada sidang akhbar ketika dia memaklumkan butiran baharu mengenai kejadian itu.Selepas ditembak, Palmer meninggal dunia akibat luka tembakan yang dilakukan sendiri. Menurut pihak berkuasa, "dia meninggalkan beberapa nota kepada media, ibu bapanya dan penguatkuasa undang-undang yang menyatakan sebab tindakannya itu."- REUTERS


Amaran suhu panas melampau melanda Phoenix

AMERIKA SYARIKAT, 29 Ogos - Satu lagi gelombang haba melampau telah melanda Phoenix, Arizona, dengan suhu 116 darjah Fahrenheit (46.6 darjah Celsius) pada Isnin.Amaran haba baharu itu dikeluarkan beberapa minggu berikutan suhu 31 hari berturut-turut melebihi 110 darjah Fahrenheit (43 Celsius) bagi sepanjang Julai.Pakar Meteorologi di pejabat Perkhidmatan Cuaca Kebangsaan Phoenix, Alex Young berkata musim panas kali ini merekodkan yang tertiggi, "dari segi apa yang kita ketahui dengan tempoh rekod, panas ini sepanjang musim panas, terutamanya Julai dan Ogos, tidak pernah berlaku sebelum ini," katanya.Salah seorang penduduk Charles Harris, yang terbiasa dengan panas terik musim panas. Dia melakukan pendakian setiap hari, walaupun nasihat daripada pegawai untuk tinggal di dalam rumah pada bahagian paling panas hari itu.Harris berkata dia telah menyesuaikan diri dengan panas, tetapi pelancong mendapati ia lebih sukar untuk ditangani."Mereka sentiasa membeli minuman sejuk dan mengadu tentang betapa panasnya, bertanya kepada semua orang bagaimana mereka tinggal di Arizona," katanya. - REUTERS


Sepanyol dilanda cuaca buruk, angin kencang

(Angin kencang dan hujan lebat melanda Sepanyol di kepulauan Balearic menyebabkan kerosakan serius dan gangguan penerbangan/ REUTERS)

MADRID, 28 Ogos- Angin kencang dan hujan lebat melanda Sepanyol di pantai Mediterranean pada Ahad, termasuk kepulauan Balearic yang menjadi tumpuan pelancong, menyebabkan kerosakan serius dan gangguan penerbangan.Agensi meteorologi kebangsaan Aemet mengeluarkan amaran berisiko tinggi bagi Kepulauan Balearic serta Catalonia dan Valencia di tanah besar Sepanyol.Ini kerana tiupan angin sehingga 120 kilometer sejam itu telah mengakibatkan hujan lebat dan hujan batu melanda kawasan terbabit.Menurut akhbar Sepanyol, pihak berkuasa tempatan melaporkan beberapa orang turut cedera.Terdapat pokok tumbang dan jalan yang dinaiki air dilaporkan di seluruh wilayah.Juga terdapat laporan perlanggaran beberapa kapal ekoran angin kencang di perairan Mallorca.Mangsa yang cedera adalah penumpang kapal persiaran P&O Cruises Britannia.

(Angin kencang dan hujan lebat melanda pelabuhan Palma di Mallorca, Sepanyol/ AFP)

Pengendali lapangan terbang Sepanyol Aena berkata 24 penerbangan telah dibatalkan dan 29 penerbangan telah dilencongkan dari pulau-pulau itu.Aemet telah melanjutkan amaran cuaca sehingga Isnin untuk sebahagian kecil kepulauan dan Catalonia.Risiko dijangka berkurangan menjelang esok. -AFP


Dua maut, 56 cedera dalam letupan stesen minyak di Romania

BUCHAREST, 28 Ogos- Pendakwa raya membuka siasatan ke atas dua letupan di stesen pengisian gas petroleum cecair tidak berlesen yang menyebabkan dua orang maut dan 56 orang lagi cedera di utara ibu negara Romania, Bucharest pada hujung minggu.Kebanyakan yang cedera merupakan anggota bomba yang bergegas ke balai di Crevedia untuk memadamkan kebakaran daripada letupan pertama sebelum letupan kedua berlaku pada lewat Sabtu.“Kebakaran bermula semasa gas dipindahkan dari satu lori tangki ke lori yang lain. Satu punca kebakaran muncul di bawah salah satu lori tangki,” kata pendakwa raya Alex Florenta ketika sidang media pada Ahad."Spekulasi juga termasuk sebatang rokok yang dibaling sambil lewa," tambahnya.Ketua Jabatan Kecemasan, Raed Arafat memaklumkan kepada pemberita bahawa dua yang maut adalah pasangan suami isteri.Lelaki itu mengalami serangan jantung, manakala wanita itu meninggal dunia selepas melecur teruk, tambahnya.

(Kebanyakan mangsa yang cedera adalah anggota bomba yang bergegas ke balai untuk memadamkan kebakaran daripada letupan pertama/ REUTERS)

Seramai 39 anggota bomba dan empat anggota polis mengalami cedera dengan melecur teruk.“Semalaman kami memindahkan dua anggota bomba dan dua orang awam ke luar negara (untuk rawatan) dan lebih ramai lagi akan menyusul,” katanya dalam satu kenyataan.Keempat-empat mereka dibawa ke Itali atau Belgium, menurut Kementerian Pertahanan.Pesuruhjaya Eropah bagi Pengurusan Krisis Janez Lenarcic memberitahu, Romania telah meminta bantuan melalui Mekanisme Perlindungan Awam EU untuk merawat 18 pesakit melecur,Ujarnya, Austria, Jerman dan Norway turut menawarkan bantuan - AFP


Ribut Idalia semakin kuat berhampiran Cuba, menuju ke Florida

(Hujan renyai di Havana ketika Cuba menanti Ribut Tropika Idalia/AFP)

MIAMI, 29 Ogos- Ribut Tropika Idalia dilapor semakin kuat ketika menghampiri Cuba dan perairan Teluk Mexico yang dilanca cuaca panas luar biasa, semalam, dengan pakar meramalkan ia boleh menjadi taufan besar sebelum 'mendarat' di Florida, minggu ini.

Idalia terbentuk pada Ahad lalu di Caribbean sebelum menimpa bahagian tenggara Mexico dengan angin dan hujan, semalam.

Gabenor Florida, Ron DeSantis mengeluarkan amaran ribut dan sepanjang pantai Teluk diramal akan paling terjejas."Pemindahan akan berlaku dan penduduk harus bersiap sedia untuk Idalia," katanya dalam sidang media.Pusat Taufan Kebangsaan Amerika Syarikat berkata, Idalia dijangka mencapai status taufan ketika ia menghampiri Cuba."Amaran taufan juga telah dikeluarkan bagi wilayah bersebelahan Cuba iaitu Pinar del Rio," katanya.Ketika ini, kira-kira 8,000 penduduk di Cuba sudah dipindahkan sebelum ribut itu menuju di wilayah tersebut.

Para saintis telah memberi amaran bahawa ribut menjadi lebih kuat apabila dunia semakin panas akibat perubahan iklim.Tahun lalu, Florida dilanda Taufan Ian yang membunuh hampir 150 orang dan menyebabkan kerosakan besar dengan nilai kerugian mencecah AS$100 bilion. -AFP

(Imej satelit 'kemaraan' Ribut Tropika Idalia berserta kilat/AFP)


Perancis larang pemakaian jubah di sekolah- Menteri

PARIS, 28 Ogos -Pihak berkuasa Perancis akan melarang pelajar perempuan memakai abaya atau jubah panjang longgar yang lazimnya dipakai oleh wanita Muslim di semua sekolah kerajaan.Perkara itu diumumkan Menteri Pendidikan, Gabriel Attal menjelang pembukaan musim baharu persekolahan.di seluruh negara mulai 4 September depan."Saya telah memutuskan bahawa abaya (jubah) tidak boleh lagi dipakai di sekolah."Apabila anda memasuki kelas, anda seharusnya tidak dapat mengenal pasti agama seseorang pelajar itu hanya dengan melihat penampilan mereka," kata Gabriel dalam wawancara dengan sebuah stesen televisyen tempatan.

(Menteri Pendidikan Perancis, Gabriel Attal/ AFP)

Keputusan ini dibuat selepas berbulan isu pemakaian menutup aurat di sekolah-sekolah Perancis didebatkan selain kaum wanita telah lama dilarang memakai tudung.Sementara itu, terdapat laporan semakin ramai pelajar memakai jubah ke sekolah dan ia didakwa mencetuskan ketegangan antara guru dan ibu bapa.Mengulas lanjut mengenai perkara berkenaan, Gabriel menjelaskan bahawa sekularisme bermaksud kebebasan untuk membebaskan diri melalui sekolah.

Justeru, beliau menggambarkan jubah sebagai simbol keagamaan yang bertujuan untuk menguji penentangan Perancis terhadap tempat perlindungan sekular yang mesti diwujudkan oleh sekolah.Pada tahun 2004, negara ini melarang pemakaian tudung di sekolah dan pada tahun 2010 pula meluluskan undang-undang mengharamkan pemakaian niqab atau purdah yang menutup sebahagian besar wajah wanita Muslim (kecuali mata) di tempat umum sehingga mencetus kemarahan lima juta komuniti Islam.Sekolah-sekolah umum di Perancis juga tidak mengizinkan pemakaian salib besar dan kopiah Yahudi.Abaya (jubah) disifat sebagai salah satu daripada sekumpulan pakaian yang boleh diharamkan pemakaiannya jika ia "dipakai dengan cara yang menunjukkan pegangan agama secara terbuka".Dewan Muslim Perancis (CFCM) iaitu sebuah organisasi yang mencakupi banyak pertubuhan bukan kerajaan Islam berpendapat, pakaian yang dikenakan tidak menggambarkan "tanda agama." - AFP


Turkiye kutuk keras serangan bakar masjid di selatan Cyprus

ANKARA, 27 Ogos - Kementerian Luar Turkiye pada Sabtu mengutuk sekeras-kerasnya serangan yang membakar Masjid Koprulu Haci Ibrahim Aga di bandar Limassol dalam pentadbiran Cyprus Greece."Serangan keji itu adalah tambahan kepada perbuatan-perbuatan lampau terhadap pelbagai masjid di Pentadbiran Cyprus Greece," laporan Agensi Anadolu (AA) memetik kenyataan kementerian tersebut.Ankara menyokong penuh kenyataan yang dikeluarkan oleh Kementerian Luar Republik Turkiye Cyprus Utara (TRNC) mengenai isu itu, tambahnya.“Sebagai contoh terbaharu Islamofobia yang semakin meningkat di seluruh Eropah, serangan ini bukan sahaja menyasarkan umat Islam tetapi juga sekali lagi menunjukkan betapa teruknya ancaman terhadap nilai kemanusiaan kita."Sebaliknya, kebencian dan sikap tidak bertolak ansur yang didedahkan oleh serangan tersebut menunjukkan betapa jauhnya beberapa segmen masyarakat Cyprus Greece daripada pemahaman hidup bersama dalam keamanan, kedamaian dan toleransi dengan orang Islam Turkiye Cyprus, memberikan bukti tambahan bahawa visi dua negara pihak Cyprus Turkiye merupakan satu-satunya model realistik untuk penyelesaian isu Cyprus," menurut kenyataan itu.

(FOTO FB Republic of Türkiye Ministry of Foreign Affairs )

Cyprus terperangkap dalam pertikaian berdekad antara penduduk Cyprus Greece dan Cyprus Turkiye, walaupun terdapat beberapa siri usaha diplomatik oleh PBB untuk mencapai penyelesaian menyeluruh.Turkiye menyokong penuh penyelesaian dua negara di pulau Cyprus berdasarkan kesaksamaan kedaulatan dan status antarabangsa yang sama antara dua negara itu. - BERNAMA


Korea Utara benarkan warganya di luar negara pulang

SEOUL, 27 Ogos - Korea Utara membenarkan warganegaranya yang berada di luar negara pulang ke negara itu selepas beberapa tahun sekatan sempadan yang ketat semasa pandemik COVID-19. Ibu Pejabat Pencegahan Wabak Kecemasan Negeri dalam satu kenyataan menerusi agensi berita Korean Central News Agency (KCNA), berkata keputusan tersebut dibuat selari dengan situasi pandemik di seluruh dunia yang semakin baik.

Korea Utara menutup sempadannya sejak awal tahun 2020 sebagai langkah mengekang penularan pandemik tersebut."Mereka yang kembali akan diletakkan di bawah pemerhatian perubatan di wad kuarantin selama seminggu," kata kenyataan itu.

Pengumuman itu dibuat beberapa hari selepas penerbangan Air Koryo dari Pyongyang mendarat di Beijing buat pertama kali sejak penutupan sempadan semasa pandemik pada 2020. Bagaimanapun, tidak dapat dipastikan butiran penumpang dalam penerbangan tersebut. Sebuah syarikat pelancongan barat yang beroperasi di Korea Utara berkata kelihatan seperti penerbangan yang akan membawa pulang warga Korea Utara yang terperangkap di China semasa penutupan sempadan.Perjalanan kereta api dan kapal kargo juga telah meningkat secara perlahan sepanjang tahun lalu, namun Korea Utara baru sahaja mula membenarkan beberapa perjalanan penumpang antarabangsa.Bulan lalu, delegasi kerajaan China dan Rusia menghadiri perarakan tentera di Pyongyang, merupakan pembesar asing yang pertama ke negara itu dalam tempoh beberapa tahun. Sementara itu, bulan ini bas yang membawa atlet Korea Utara ke Kejohanan Taekwondo di Kazakhstan melintasi sempadan ke China.Beberapa kedutaan asing di Pyongyang juga ditutup kerana tidak dapat melaksanakan giliran kakitangan atau menghantar bekalan.- REUTERS


Tiga maut dalam kes tembakan bermotif kebencian kaum di Florida

WASHINGTON, 27 Ogos – Seorang lelaki bersenjata menembak dan membunuh tiga orang 'kulit hitam' di Jacksonville, Florida pada Sabtu sebelum dia melepaskan tembakan ke arah dirinya sendiri, kata pihak berkuasa.Sheriff, TK Waters memaklumkan kejadian berlaku di dalam kedai diskaun Dollar General dan insiden bermotifkan kebencian kaum.Penembak itu merupakan seorang lelaki kulit putih berusia awal 20-an, dilengkapi dengan jaket taktikal dan bersenjatakan senapang gaya AR dan pistol.“Dia menyasarkan sekumpulan orang tertentu iaitu orang kulit hitam. Itu yang dia beritahu dia nak bunuh. Dan itu sangat jelas,” kata sheriff, sambil menambah terdapat dua mangsa lelaki dan seorang mangsa wanita.

(Sheriff, TK Waters ketika sidang media mengenai insiden tembakan itu/ FB Jacksonville Sheriff's Office)

Manifesto yang ditemui oleh keluarga lelaki bersenjata sejurus sebelum serangan "memperincikan ideologi kebencian yang menjijikkan penembak," kata Waters pada sidang akhbar.FBI akan menyiasat penembakan itu sebagai jenayah kebencian, kata ejen khas biro untuk Jacksonville, Sherri Onks.Tembakan itu adalah yang terbaru dalam siri keganasan senjata api hujung minggu ini di Amerika Syarikat, berikutan ledakan maut di Boston, Chicago dan Oklahoma.- AFP


Junta Niger tidak punyai kuasa usir duta: Perancis

PARIS, 26 Ogos- Perancis mempersoalkan rancangan pemerintah tentera Niger mengusir dutanya di Niamey, selepas pihak junta memberi utusan mereka 48 jam untuk meninggalkan negara itu."Perancis telah mengambil perhatian terhadap permintaan mereka," kata kementerian luar Perancis kepada AFP."Pihak junta tidak mempunyai kuasa untuk berbuat demikian. Pelantikan duta adalah bawah bidang kuasa pihak berkuasa Niger yang dipilih secara sah.""Kami sentiasa menilai keadaan keselamatan dan operasi kedutaan kami," tambah kementerian itu.Awal Jumaat, pemerintah tentera yang merampas kuasa di Niamey pada 26 Julai memberi duta Perancis Sylvain Itte 48 jam untuk meninggalkan Niger.Ia sebagai tindak balas kepada keengganan beliau memenuhi undangan untuk bermesyuarat dengan menteri luar junta dan "tindakan lain kerajaan Perancis yang bertentangan dengan kepentingan Niger".Perancis secara konsisten menyokong gesaan blok Afrika Barat ECOWAS supaya kuasa diserahkan kembali kepada Presiden Mohamed Bazoum yang kini ditahan bersama keluarganya di istana presiden.Perancis mempunyai 1,500 anggota tentera berpangkalan di Niger yang telah membantu Bazoum memerangi pasukan pemberontak di negara itu selama bertahun-tahun.ECOWAS mengenakan sekatan terhadap rejim baharu dan mengancam akan menggunakan kuasa ketenteraan untuk menghapuskannya jika pemerintah baharu tidak menyerahkan semula kuasa kepada Bazoum. -AFP


Sekat pautan berita jejaskan keselamatan penduduk

(Meta dituduh membahayakan nyawa dengan menyekat pautan berita di Kanada/AFP)

MONTREAL, 26 Ogos- Meta dituduh membahayakan nyawa dengan menyekat pautan berita pada saat genting, apabila beribu-ribu penduduk Kanada meninggalkan rumah mereka dan terdesak untuk mendapatkan maklumat terkini tentang kebakaran seperti yang dikongsi secara meluas di Facebook sebelum ini.Keadaan itu "berbahaya," kata Kelsey Worth, 35, salah seorang daripada hampir 20,000 penduduk Yellowkife dan beribu-ribu lagi di pekan-pekan kecil yang diarah mengosongkan Wilayah Barat Laut ketika kebakaran hutan semakin merebak.Dia menggambarkan kepada AFP betapa "sangat sukar" bagi dirinya dan orang lain yang dipindahkan untuk mencari maklumat sahih tentang kebakaran di seluruh wilayah berhampiran Artik dan bahagian lain di Kanada."Tiada siapa yang dapat mengetahui sama ada berita yang diterima benar atau tidak," katanya."Dan apabila anda berada dalam situasi kecemasan, masa adalah penting," katanya sambil menjelaskan bahawa ramai penduduk Kanada sehingga kini bergantung pada media sosial untuk berita.Meta pada 1 Ogos mula menyekat pengedaran pautan berita dan artikel di platform Facebook dan Instagramnya sebagai tindak balas kepada undang-undang baharu yang memerlukan gergasi digital membayar penerbit untuk kandungan berita.Syarikat itu telah mengadakan perbincangan secara maya dengan kerajaan Kanada berhubung rang undang-undang yang diluluskan pada bulan Jun tetapi hanya berkuat kuasa tahun depan.Rang undang-undang itu bertujuan menyokong sektor berita Kanada yang bergelut dengan kehilangan hasil iklan sejak sedekad lalu sehingga memaksa beratus-ratus syarikat penerbitan ditutup.Ia mewajibkan syarikat seperti Meta dan Google membuat tawaran komersial yang adil untuk berita dan maklumat , dianggarkan dalam laporan kepada parlimen bernilai Can$330 juta (US$250 juta) setahun yang dikongsi di platform mereka.Meta bagaimanapun berpendapat rang undang-undang itu banyak kelemahan.Kandungan yang dikongsi saluran berita di platform Facebook dan Instagram dapat menarik pembaca dan ini memberi manfaat kepada mereka saluran berkenaan.Perdana Menteri Kanada, Justin Trudeau minggu ini menyerang Meta, memberitahu wartawan bahawa "tidak dapat dibayangkan bahawa syarikat seperti Facebook memilih untuk mengutamakan keuntungan korporat daripada (keselamatan) dan memastikan warga Kanada dimaklumkan tentang perkara seperti kebakaran hutan."Hampir 80% daripada semua hasil pengiklanan dalam talian di Kanada dikuasai oleh Meta dan Google.Pengarah Radio Kabin, Ollie Williams menggelar langkah Meta menyekat perkongsian berita sebagai "bodoh dan berbahaya."Beliau mencadangkan agar Meta menarik balik larangan itu buat sementara waktu demi kepentingan memelihara nyawa dan "tidak dikenakan penalti kewangan kerana undang-undang belum berkuat kuasa lagi".Nicolas Servel, di Radio Taiga, sebuah stesen berbahasa Perancis di Yellowknife, menyatakan bahawa beberapa orang telah menemukan cara untuk memintas sekatan Meta.Mereka "menemukan cara lain untuk berkongsi" maklumat, katanya, seperti mengambil tangkapan skrin artikel berita dan berkongsinya daripada akaun media sosial peribadi, bukannya korporat.Beberapa akhbar utama di Kanada seperti Globe and Mail dan Toronto Star telah melancarkan kempen untuk cuba menarik pembaca terus ke portal mereka.Tetapi bagi kebanyakan saluran berita yang lebih kecil, penyelesaian terbukti mencabar kerana platform media sosial telah berakar umbi. -AFP

(orang ramai berdiri di hadapan logo Meta semasa acara pelancaran di pejabat korporat Meta di Berlin pada 6 Jun 2023/File AFP)


AS tuduh Rusia, China lindungi Korea Utara

(Bendara China dan AS dicetak di atas kertas dalam ilustrasi/REUTERS)

NEW YORK, 26 Ogos- Amerika Syarikat menuduh China dan Rusia menyekat tindak balas Majlis Keselamatan PBB terhadap pelancaran peluru berpandu Korea Utara, termasuk percubaan Pyongyang pada Khamis untuk meletakkan satelit pengintip di angkasa.Semasa mesyuarat tergempar Majlis Keselamatan, 13 daripada 15 anggota kecuali Moscow dan Beijing mengecam ujian satelit pengintip kedua Pyongyang dalam tempoh tiga bulan, yang menggunakan teknologi peluru berpandu balistik."Ini sepatutnya menjadi isu yang menyatukan kita, Tetapi sejak awal 2022, Majlis ini gagal memenuhi komitmennya kerana halangan China dan Rusia," kata Duta Besar AS ke PBB, Linda Thomas-Greenfield."Ancaman nuklear DPRK semakin meningkat, dan Rusia dan China tidak menunaikan tanggungjawab mereka untuk mengekalkan keamanan dan keselamatan antarabangsa," tambahnya, menggunakan huruf awal untuk Republik Demokratik Rakyat Korea, nama rasmi Korea Utara.Thomas-Greenfield turut mengecam kehadiran pegawai Rusia dan China perarakan tentera Korea Utara bulan lalu yang mempamerkan dron baharu dan peluru berpandu balistik antara benua berkeupayaan nuklear."Mereka meraikan pelanggaran resolusi Majlis Keselamatan dan terus menghalang tindakan Majlis," kata Thomas-Greenfield mengenai Moscow dan Beijing.Pada Mei 2022, China dan Rusia memveto resolusi yang mengenakan sekatan baharu terhadap Pyongyang, dan tiada resolusi atau pengisytiharan oleh Majlis Keselamatan mengenai Korea Utara telah diterima pakai sejak itu.Tindakan terakhir Majlis Keselamatan terhadap Korea Utara adalah pada 2017.Wakil China dan Rusia berkata Washington harus dipersalahkan kerana sikap agresif Korea Utara, menerusi latihan ketenteraan AS yang berterusan dengan Korea Selatan.Menurut Korea Utara, objektif program nuklearnya ialah mempertahankan diri, dan begitu juga program satelitnya."Pelancaran satelit peninjau kami adalah pelaksanaan hak yang sah untuk mempertahankan diri bagi menghalang tindakan ketenteraan yang semakin meningkat daripada Amerika Syarikat," kata Duta Besar Korea Utara, Kim Song, sambil menambah bahawa negaranya tidak pernah mengiktiraf resolusi Majlis Keselamatan PBB mengenai Korea Utara.Thomas-Greenfield menolak kenyataan itu."Kita semua tahu perkara sebenar: DPRK meletakkan paranoia dan sikap mementingkan diri sendiri berbanding keperluan rakyat Korea Utara," katanya."Mesin perang DPRK didorong oleh penindasan dan kekejaman," tambah Thomas-Greenfield. "Ia memalukan, dan ia adalah ancaman besar kepada keamanan global." -AFP

(Duta Besar AS ke PBB, Linda Thomas-Greenfield/AFP)


Rusia tembak jatuh 73 dron Ukraine

MOSCOW, 25 Ogos- Kementerian Pertahanan Rusia, pada Jumaat mendakwa tenteranya berjaya menembak jatuh 73 dron Ukraine dalam tempoh 24 jam lalu.Jurucakap kementerian itu, Igor Konashenkov berkata ia selepas serangan dron besar-besaran tertumpu di semenanjung Crimea yang dikuasai Rusia."Dalam tempoh 24 jam lalu, lima Sistem Roket Artileri Mobiliti Tinggi (HIMARS) dan peluru berpandu anti-radar HARM buatan Amerika Syarikat telah dipintas."Juga, 73 dron tanpa pemandu Ukraine ditembak jatuh," katanya.Beliau juga berkata, pihaknya telah memusnahkan kemudahan infrastruktur pelabuhan Ukraine yang digunakan untuk tujuan ketenteraan."Malam tadi, Tentera Laut Rusia melancarkan peluru berpandu dan menyasarkan kemudahan infrastruktur pelabuhan yang digunakan untuk kepentingan angkatan tentera Ukraine. Sasaran itu berjaya dan terkena sasaran," tambahnya.-REUTERS

(Jurucakap Kementerian Pertahanan Rusia, Igor Konashenkov/Foto Reuters)


Tujuh maut akibat penyakit Legionnaires

WARSAW, 25 Ogos- Tujuh orang di bandar Rzeszow di tenggara Poland disahkan meninggal dunia, akibat wabak penyakit Legionnaires.

Ketua Perkhidmatan Pemeriksaan Kesihatan Poland, Krzysztof Saczka berkata 76 orang lagi telah dijangkiti penyakit itu."Secara keseluruhan, empat lelaki dan tiga wanita disahkan meninggal dunia."Mereka berumur 63 hingga 95 tahun dan menderita penyakit kanser, masalah jantung atau penyakit kronik lain," kata Saczka pada Jumaat, kepada televisyen Polsat News..Penyakit Legionnaires dikaitkan dengan air yang tercemar atau sistem penyaman udara yang tidak bersih.Ia boleh menyebabkan demam dan radang paru-paru, terutama dalam kalangan mereka yang mempunyai sistem imun lemah, walaupun tidak berjangkit secara langsung dari orang ke orang.Punca wabak bagaimanapun masih tidak jelas.Dalam pada itu, pihak berkuasa di Rzeszow, sebuah bandar dengan kira-kira 200,000 orang, telah meningkatkan prosedur pembasmian kuman.Penyakit itu mengambil nama daripada wabak pertama yang muncul pada tahun 1976 di sebuah hotel di Philadelphia, di mana persatuan veteran tentera Legion Amerika mengadakan persidangan.Lebih 220 orang jatuh sakit, 34 daripadanya meninggal dunia.-AFP


Penunjuk perasaan berikrar, terus bantah pelepasan sisa air Fukushima

TOKYO, 25 Ogos- Lebih 100 orang berhimpun di hadapan kediaman rasmi Perdana Menteri, Fumio Kishida, di sini pada Jumaat, sehari selepas tindakan Jepun melepaskan sisa air radioaktif yang dirawat dari loji nuklear Fukushima ke Lautan Pasifik.Penunjuk perasaan dilihat memegang sepanduk, sambil melaungkan slogan dan menyanyikan lagu protes secara serentak sebagai menentang tindakan itu."Malangnya pelepasan air telah bermula, tetapi kami tidak akan berputus asa. Kami ingin menghentikannya secepat mungkin supaya kami dapat mengurangkan jumlah keseluruhan air dilepaskan ke lautan. Itu sebabnya saya datang ke sini hari ini," kata Yoshiko Furukawa, 60."12 tahun masa diambil untuk perikanan Fukushima dapat menyambung semula perniagaan mereka, tetapi kini ia akan musnah. "Mereka tidak akan dapat menjual ikan...China, termasuk Hong Kong, telah mengumumkan tidak akan mengimport ikan dari Jepun, jadi saya sangat bimbang tidak dapat lagi menjalankan perniagaan," menurut Yoko Kataoka, 81.Pengendali loji Tokyo Electric Power (Tepco) mula melepaskan sisa air radioaktif yang dirawat dari loji kuasa nuklear Fukushima pada Khamis, dan menyatakan tidak mengenal pasti sebarang kelainan.Tindakan itu telah mendorong China mengumumkan larangan menyeluruh terhadap semua produk akuatik dari Jepun, kerana tidak dapat dibuktikan air yang dilepaskan adalah selamat. Pelepasan fasa pertama itu membabitkan 7,800 meter padu untuk kira-kira 17 hari.-REUTERS

(Penunjuk perasaan memegang sepanduk, sambil melaungkan slogan dan menyanyikan lagu protes secara serentak/Foto Reuters)


Polis Costa Rica rampas lebih 2 tan kokain

GOLFITO, 25 Ogos- Sebuah bot yang membawa 2.4 tan kokain di sepanjang Lautan Pasifik ditahan polis Costa Rica.Menurut Menteri keselamatan Costa Rica, Mario Zamora,pihaknya mengesan kapal berkenaan kira-kira 200 kilometer (124 batu) di luar pantai barat daya Amerika Tengah.Zamora berkata kesemua dadah berkenaan dirampas."Tiga orang ditahan dalam insiden itu."Mereka akan disiasat kerana mengedar, memiliki dan menghasilkan kokain."Penghantaran dadah dari Colombia ke Costa Rica itu berkemungkinan untuk dieksport semula ke Eropah atau Amerika Syarikat," katanya kepada pemberita di sini. - REUTERS


Lelaki cedera diserang jerung di Australia

SYDNEY, 25 Ogos- Seorang lelaki berusia 40-an dikejarkan ke hospital selepas cedera diserang seekor jerung di pantai utara Sydney, hari ini.Jurucakap hospital New South Wales berkata mangsa digigit di bahagian kaki semasa berada di dalam air di Pantai Lighthouse.Tempat meluncur terkenal itu sering diganggu dengan beberapa siri serangan jerung kebelakangan ini.Jerung jenis putih dan lembu sering dilihat berkeliaran di pantai tersebut.Terdahulu, seorang remaja perempuan berusia 16 tahun maut diserang haiwan berkenaan di Australia Barat awal tahun ini.Seorang penyelam juga telah dibunuh ketika sedang berenang di sebuah pantai di Sydney pada Februari lalu.- AFP


Hujan monsun, glasier cair di Pakistan ragut 1,700 nyawa

PAKISTAN, 25 Ogos- Seramai 1,700 orang maut manakala 33 juta orang lagi terjejas tahun lalu akibat hujan monsun dan pencairan glasier di Pakistan.Beratus-ratus ribu orang terpaksa melarikan diri daripada banjir maut yang menghanyutkan rumah, jalan raya, kereta api, ternakan dan tanaman. Kerajaan Pakistan menganggarkan kos kerosakan tersebut berjumlah AS$30 bilion.Wilayah Sindh di Pakistan paling teruk terjejas.Kerajaan Pakistan dan Pertubuhan Bangsa Bersatu (PBB) telah menyalahkan insiden berkenaan terhadap perubahan iklim - REUTERS


Warga emas guna kabel selamatkan diri daripada kebakaran

BUENOS AIRES, 25 Ogos- Seorang warga emas di Argentina berjaya menyelamatkan diri daripada kebakaran selepas beliau berpaut pada sebatang kabel.Wanita berusia 65 tahun itu terpaksa berbuat demikian selepas sebuah bangunan di Buenos Aires terbakar, semalam.Menurut pihak berkuasa tempatan, wanita berkenaan berpaut pada kabel yang tergantung di tepi jalan."Mangsa melecur hingga 70 peratus pada badan dan kepalanya. "Insiden berlaku di tingkat dua, bangunan tiga tingkat di bandar tersebut."Setakat ini, punca kebakaran masih dalam siasatan," katanya kepada pemberita di sini. - REUTERS


Trump ditahan atas kesalahan berkaitan pilihan raya, syot wajah tersebar

ATLANTA, 25 Ogos- Bekas Presiden Amerika Syarikat, Donald Trump telah ditahan di penjara Georgia pada Khamis atas kesalahan terlibat aktiviti haram (mencatut) dan konspirasi pilihan raya, namum dibebaskan semula dengan jaminan US$200,000 selepas gambar syot wajah, dirakam, satu peristiwa bersejarah.

Trump yang dituduh bersubahat dengan 18 defendan lain untuk cuba membatalkan keputusan pilihan raya 2020 di negeri selatan, berada di Penjara Fulton County Atlanta kira-kira 30 minit sebelum bertolak ke lapangan terbang.

Seperti defenden lain dalam kes serah diri, syot wajah Trump 77 tahun diambil ketika menjalani satu proses berkaitan- pertama kali melibatkan presiden atau bekas Presiden Amerika Syarikat.

Dalam gambar dikeluarkan Pejabat Syerif, Trump yang memandang kamera dengan muka berang dilihat memakai sut biru tua, kemeja putih dan tali leher merah.

Bercakap kepada pemberita selepas penahanannya, Trump yang mendahului senarai pencalonan presiden Republikan 2024, berkata ia adalah "hari yang amat menyedihkan bagi Amerika."

Katanya, “apa yang berlaku adalah satu penghinaan terhadap keadilan, saya tidak melakukan apa-apa kesalahan pun."

Trump turut menyiarkan syot wajah tersebut di platform Truth Socialnya bersama kapsyen "Gangguan Pilihan Raya" dan membuat pautan ke laman web kempen miliknya.

Bekas presiden Amerika Syarikat itu turut diberikan nombor banduan "PO1135809" Penjara Fulton County, dengan rekod ketinggiannya enam kaki tiga inci (1.9 meter), berat 215 paun (97 kilogram) dan warna rambutnya sebagai "Blond atau Strawberry.

Jutawan terkenal itu sudah empat kali disabitkan kesalahan jenayah sejak April lalu, melatakkan Trump dalam pentas drama yang sukar diramal tatkala Trump berusaha menyesuaikan dirinya dengan kes-kes mahkamah juga kempennya ke White House.

Sebelum ini, Trump berjaya mengelak syot wajah diambil semasa penahanannya di New York atas tuduhan membayar wang tutup mulut (merahsiakan kes) kepada pelakon lucah terkenal, sementara di Florida atas salah laku pengendalian dokumen rahsia kerajaan, dan di Washington atas tuduhan konspirasi berkaitan keputusan pilihan raya 2020.Penahanan Trump berlaku sehari selepas beliau menolak sesi perdebatan yang disiarkan menerusi televisyen di Milwaukee, Wisconsin.

Perdebatan itu menampilkan lapan pesaingnya untuk calon presiden Republikan 2024 -- Dalam pemilihan awal, ke semua mereka jauh di belakang Trump. -AFP

(Syot wajah Trump yang dikongsi pemimpin itu di media sosial/AFP)


Myanmar ekstradisi tujuh suspek kes penipuan dalam talian ke China

YANGON, 25 Ogos- Pihak berkuasa Myanmar menyerahkan tujuh orang yang disyaki terlibat dalam kes penipuan dalam talian yang menyasarkan warga China, kepada pihak berkuasa Beijing.Kumpulan sindiket itu didakwa menculik warga China dan negara lain di sepanjang sempadan utara dan timur Myanmar dan memaksa mereka bekerja dalam jenayah penipuan dalam talian.Penipu menyasarkan rakan senegara dan mendampingi mereka dalam beberapa minggu sebelum memujuk mereka untuk melabur wang ke dalam platform pelaburan palsu.Menurut satu kenyataan dalam Global New Light Myanmar, dua suspek telah diserahkan kepada pihak berkuasa China di Lapangan Terbang Antarabangsa Yangon.Lima lagi diserahkan pada Khamis, menurut kenyataan dari kedutaan China di Yangon."Suspek memikat mangsa ke platform pelaburan dalam talian palsu... dan mendorong mereka untuk membuat pelaburan besar selepas memberi mereka keuntungan awal yang lebih kecil," kata kenyataan itu, sambil menambah bahawa suspek telah dibawa ke China.

Penangkapan terbaharu dibuat selepas China pada Julai lalu memberitahu junta Myanmar untuk membasmi sindiket yang berpusat di kawasan terbabit.Pada Jun lalu, enam suspek lain yang terlibat dalam kes penipuan dalam talian telah diekstradisi dari Myanmar ke China.Aktiviti tersebut menimbulkan kemarahan Beijing, sekutu utama dan pembekal senjata untuk junta di peringkat antarabangsa.Mangsa melaporkan perjalanan ke Myanmar, Kemboja, Thailand dan Laos dengan janji palsu percintaan atau pekerjaan bergaji tinggi, kemudian ditahan dan dipaksa bekerja untuk menipu rakan senegara mereka secara dalam talian.Pihak berkuasa dari China, Myanmar, Thailand dan Laos telah menjalankan "operasi khas" menyasarkan penipu dalam talian, kata Global New Light dan kenyataan kedutaan, tanpa menyatakan sama ada ia membawa kepada penahanan baru-baru ini.Pada bulan Jun, Thailand memotong bekalan elektrik ke sebuah bandar sempadan Myanmar yang menjadi rumah kepada penganalisis pembangunan bernilai bilion dolar sebagai medan perjudian haram dan operasi penipuan dalam talian.-AFP


Anak bongsu Pablo Picasso meninggal dunia

SWITZERLAND, 25 Ogos- Claude Ruiz Picasso, anak bongsu artis Sepanyol Pablo Picasso, telah meninggal dunia di Switzerland pada usia 76 tahun.Peguamnya, Jean-Jacques Neueur bagaimanapun tidak mendedahkan punca kematian mendiang."Picasso mempunyai empat orang anak."Mendiang menguruskan ladang Picasso dari 1989 hingga Julai 2023."Beliau meninggalkan isterinya, Sylvie Vautier dan dua orang anak," katanya kepada AFP di sini.Tambahnya, mendiang adalah anak Picasso dengan artis Perancis, Francoise Gilot. - AFP


(Kira-kira 50 ketua negara dan kerajaan menghadiri sidang kemuncak BRICS/AFP)

JOHANNESBURG, 25 Ogos- Pemimpin-pemimpin BRICS mengumumkan penyertaan "bersejarah" enam negara baharu, ketika blok itu berusaha membentuk semula orde dunia yang diterajui Barat dan mengembangkan pengaruhnya dalam era persaingan strategik.BRICS --ZBrazil, Rusia, India, China dan Afrika Selatan bersetuju dalam sidang kemuncak tahunan mereka untuk menjadikan Argentina, Habysah, Iran, Arab Saudi, Mesir dan Emiriah Arab Bersatu sebagai ahli penuh mulai 1 Januari."Perluasan keahlian ini adalah bersejarah," kata Presiden China Xi Jinping, yang negaranya paling berkuasa dalam kumpulan itu dengan ekonomi besar dan ramai penduduk."Peluasan itu juga merupakan titik permulaan baharu bagi kerjasama BRICS. Ia akan membawa semangat baharu kepada mekanisme kerjasama BRICS dan mengukuhkan lagi kuasa untuk keamanan dan pembangunan dunia".Beijing telah berkempen untuk mengembangkan dan mengukuhkan BRICS dengan pantas sebagai pengimbang kepada dominasi Amerika Syarikat dan Barat dalam hal ehwal dunia, dan desakan untuk menambah keahlian menjadi tajuk utama agenda sidang kemuncak di sini.Perdana Menteri Habsyah, Abiy Ahmed memuji apa yang disebutnya sebagai "saat yang hebat" untuk negaranya, yang kedua paling ramai penduduk di Afrika.“Faedah keahlian Iran dalam BRICS akan mencipta sejarah, dan membuka lembaran baharu dan langkah yang lebih kukuh ke arah keadilan... dan keamanan berkekalan di pentas antarabangsa,” kata Presiden Iran, Ebrahim Raisi.Mesir dan UAE juga menyatakan kesediaan mereka untuk bekerjasama dengan kumpulan yang mewakili berbilion-bilion penduduk di empat benua dan satu perempat daripada kekayaan dunia. -AFP

(BRICS buka pintu kepada enam anggota baharu/AFP)


Kebakaran di tapak pelupusan sampah di Indonesia

INDONESIA, 24 Ogos - Kira-kira 15 hektar tapak pelupusan sampah terbesar di Indonesia terbakar sejak Sabtu, dan didapati merebak ke kawasan berhampiran.Punca kebakaran yang dipercayai daripada puntung rokok itu menjadi lebih teruk disebabkan keadaan angin musim kemarau yang berpanjangan.Api merebak merentasi zon seluas 25 hektar dan menyebarkan asap di kawasan perumahan berdekatan.Bandung Barat mengisytiharkan darurat pada hari Rabu apabila penduduk melaporkan kesukaran bernafas dan sakit mata, Sekolah terpaksa mengadakan kelas dalam talian untuk melindungi pelajar daripada asap yang berterusan.Kawasan Pengumpulan Sampah Sarimukti, yang terletak di Kabupaten Bandung Barat Jawa Barat, merupakan hab sampah di kawasan dan bandar sekitarnya, termasuk kota Bandung yang menghasilkan 1500 tan sampah setiap hari. - REUTERS


PM Thailand Srettha bincang elak perpecahan

BANGKOK, 24 Ogos- Perdana Menteri Thai Srettha Thavisin membincangkan kaedah bagi mengelakkan perpecahan politik dengan pendahulunya Prayuth Chan-ocha, dalam mesyuarat pertamanya sebagai perdana menteri.Beliau bersiap untuk membentuk kabinet daripada pakatan 11 parti yang merangkumi saingan sengit.Srettha mendapat undi parlimen untuk menjadi perdana menteri dan akan mengetuai gabungan itu yang merangkumi parti yang disokong tentera.Pertemuan pada Khamis itu meletakkan politik di Thailand agak rapuh. Namun Prayuth kekal bertanggungjawab selama sembilan tahun akan datang."Perpecahan yang sedia ada amat sukar. Satu perbincangan belum tentu akan menyelesaikannya. Ia akan mengambil masa," kata Srettha mengenai pertemuan itu."Saya faham niatnya, bahawa dia mahu mengelakkan perpecahan dan dia mengambil berat tentang negara."Ketika ditanya wartawan berkenaan nasihat prayuth, beliau berkata, "saya akan bertenang, bersabar dan melindungi negara dan sistem beraja."Taikun hartanah Srettha dimasukkan ke dalam politik beberapa bulan lalu dan tidak mempunyai pengalaman dalam kerajaan. Namun beliau cuba meredakan ketegangan untuk membentuk barisan kabinet tidak lama lagi.Bagaimanapun, spekulasi berkenaan Srettha yang secara tiba-tiba memasuki arena politik adalah sebahagian daripada perjanjian rahsia antara tentera Thailand mula tersebar.Media turut membuat spekulasi berkenaan pengisian jawatan kabinet utama. Ada juga yang mencadangkan Stretha akan mengambil peranan tambahan sebagai Menteri Kewangan.Kerajaan baharu itu perlu menyampaikan objektif dasar mereka kepada sidang bersama parlimen sebelum memulakan tugas pada akhir September.Pentadbiran baharu menghadapi tugas penting untuk memulihkan ekonomi kedua terbesar di Asia Tenggara itu, kerana bank pusat itu akan berkembang hanya di bawah 3.6% tahun ini.- REUTERS

(Srettha Thavisin (kanan) bertemu dengan Prayuth Chan-ocha di rumah kerajaan di Bangkok/REUTERS)


Empat maut termasuk lelaki bersenjata dalam tembakan di California

CALIFORNIA, 24 Ogos- Empat orang termasuk seorang lelaki bersenjata maut dalam satu kejadian tembakan di Orange County (bar), California, kata pejabat syerif tempatan.Manakala enam orang lagi berada di hospital selepas penembak itu melepaskan tembakan ke arah bar Cook's Corner di Trabuco Canyon, kata Syerif Orange County dalam catatan di X, yang dahulunya dikenali sebagai Twitter.Rakaman udara yang dibawa oleh televisyen tempatan menunjukkan berpuluh-puluh polis dan kenderaan kecemasan diletakkan di tempat kejadian pada petang Rabu.CBS Los Angeles, pertama kali melaporkan kejadian tembakan di bar itu berkata, seorang pegawai penguatkuasa undang-undang bersara melepaskan tembakan ke arah bar.Menurut laporan KCAL News, penembak itu telah ditembak oleh timbalan menteri. Bagaimanapun pejabat syerif tidak mengeluarkan sebarang butiran mengenai penembak atau kejadian itu. Pejabat gabenor California berkata siasatan kejadian itu sedang dijalankan.- REUTERS


Vendor makanan laut Beijing bimbang pelepasan air Fukushima

BEIJING, 24 Ogos- Penjual di pasar makanan laut utama di ibu negara China, Beijing meluahkan kebimbangan mengenai kesan pelepasan air terawat Jepun dari loji nuklear Fukushima ke Lautan Pasifik.Beberapa vendor di pasar makanan laut Jingshen berkata mereka "bimbang" berkenaan kesan pelepasan air terawat terhadap industri itu. Seorang pekerja di kedai import makanan laut beku berkata, perniagaannya mungkin terpaksa mencari pengganti produk makanan laut Jepun dalam masa terdekat."Kami akan cuba mengelak daripada mengimport bahan mentah ini untuk Jepun. Kami mungkin mempertimbangkan untuk menggunakan bahan-bahan dari Rusia bagi mencari pengganti. Kami mungkin memboikot (produk Jepun) secara tegas pada masa depan," kata Cao.Kementerian Luar China mengkritik keputusan Jepun untuk melepaskan air terawat, dan berjanji untuk mengambil "langkah berjaga-jaga" untuk melindungi kesihatan awam dan keselamatan makanan negara itu. Sebagai pengimport terbesar makanan laut Jepun di dunia, China telah pun mengharamkan import dari beberapa wilayah Jepun.- REUTERS

(Penjual di gerai ikan dan makanan laut, di pasar makanan laut di Beijing/REUTERS)